"Mənə təcavüz edərkən həyəcandan titrəyirdi" - Məşhur aktrisadan qalmaqallı açıqlama - Unikal.org\n"Mənə təcavüz edərkən həyəcandan titrəyirdi" - Məşhur aktrisadan qalmaqallı açıqlama\nİngiltərəli aktrisa Anuşka De Georgi bir müddət əvvəl yeniyetmə qızlara qarşı cinsi təcavüzdə günahlandırılaraq həbs olunan və həbsxanada intihar edən ABŞ-lı milyarder Ceffri Epstein haqqında qalmaqala səbəb olan bir açıqlama verib.\nUnikal.org xarici KİV-ə istinadən xəbər verir ki, 90-cı illərdə Ceffri Epsteinlə tanış olduğu vaxtdan həyatı dəhşətə çevrilib. Aktrisa Epsteinin ona təcavüz etmədən əvvəl həyəcandan titrədiyini söyləyib.\nQeyd edək ki, 42 yaşlı aktrisa bundan öncəki müsahibələrində Epstein tərəfindən Karib adalarında yerləşən bir malikanəyə aparıldığını və bütün xərclərinin Epstein tərəfindən ödəndiyini bildirmişdi.\nCeferi Epsteinlə bağlı məkəmədə ilk şahidlik edən şəxslərdən biri də məhz Anuşda De Georgiy olub.\nAktrisa " Ceffri Epstein məndən istifadə etdi. Onunla cinsi əlaqəyə məcbur etdi və mənim üzərimə hücum etdi. O bizə etdiklərini dərindən dərk edə bilmirdi. Öldüyünə görə artıq başqa uşaqlar zərər görməyəcək" sözləri ilə diqqət çəkmişdi.


Fərid Şahbazlı Ermənistanın cəbhədəki təxribatları ilə bağlı Türkiyə mediasına geniş açıqlamalar verib-FOTO/VİDEO - Editor.az\n“İslahatçı Gənclər” İctimai Birliyinin sədri(İGİB), Editor.az İnformasiya Portalının baş redaktoru Fərid Şahbazlı Ermənistan silahlı qüvvələrinin Azərbaycana qarşı növbəti hərbi təxribatı ilə bağlı Türkiyə KİV-lərinə geniş açıqlamalar verib. Birliyin mətbuat xidmətinin məlumatına görə, F.Şahbazlı cəbhədə erməni təxribatlarının başladığı ilk gündən etibarən Türkiyənin “A Haber”, “Kanal 24”, “Akit”, “Ulusal”, “TV Net” televiziyalarının müxtəlif proqramlarına dəfələrlə qatılaraq, cəbhədəki son vəziyyət, düşmənin hərbi cinayətləri və Azərbaycan Ordusunun uğurlu hərbi əməliyyatları haqqında geniş məlumatlar verib.\nİGİB sədri eyni zamanda qardaş ölkənin “Haber 7”, “Yeni Şafak” və bir sıra digər informasiya agentliklərinə Ermənistan hərbi təxribatları, mülki şəxs və obyektləri hədəf seçməsi ilə bağlı ətraflı açıqlamalar verib.\nO qeyd edib ki, Ali Baş Komandan İlham Əliyevin rəhbərliyi altında Azərbaycan ordusu öz torpaqlarını işğaldan azad etməyə davam edəcək. F.Şahbazlı Türkiyə mediasına açıqlamasında deyib ki, hazırda ölkədə iqtidarlı müxalifətli bütün xalq Ali Baş Komandanın ətrafında sıx birləşib və ondan döyüş əmri gözləyir.\nF.Şahbazlı bildirib ki, Prezident İlham Əliyevin də qeyd etdiyi kimi, regionda sülh yalnız və yalnız Ermənistanın Azərbaycan torpaqlarından tam və qeyd-şərtsiz çıxması ilə əldə oluna bilər.\nOnun sözlərinə görə, həm döyüşlərdə, həm də beynəxalq müstəvidə uduzan Ermənistanın son çirkin təxribatları düşmənin son çırpıntılarıdır. İGİB sədri qeyd edib ki, Azərbaycan gəncliyi hazırda həm cəbhədə, həm də informasiya müharibəsində əzmlə savaşır.


SƏNƏTKARLIQ » DEKORATİV SƏNƏT » MİLLİ GEYİM » Baş geyimləri\nNümunənin reyestr kodu : SD0302000020\nRübənd – farscadan tərcümədə iki sözün birləşməsindən ibarət olub, “rüx” – üz, çöhrə və “bənd” (sədd, bağlama) üzü örtmək, bədnəzərdən gizlətmək və nəhayət, üzü mühafizə etmək anlamına gəlir. Baş geyiminin əlavəsi olan rübənd gözlərin üstündən salınır, qarşı tərəfi tordan ibarət dördkünc parçadan hazırlanır və qadın görkəminə xüsusi gözəllik verirdi. Rübəndi, bir qayda olaraq, ipək parçalardan (kiseyi, midqal, tirmə, misqalı tirmə, qanovuz, zərbaft və b.) biçilib tikilir, gözlərin önünü isə incə toxunuşlu tor təşkil edirdi. Keçmişdə toru, adətən at tükündən toxuyub hazırlayır, ipək parça üzərinə bənd edirdilər. Müsəlman Şərqində, o cümlədən Azərbaycanda keçmişdə kübar qadınlar arasında geniş yayılmış rübəndin üzəri güləbətin, məlihə kimi müxtəlif tikmə üsulları və zəncirə ilə bəzədilirdi. Rübənd daha çox şəhərli kübar qadınların bayır geyimində üstün yer tuturdu.\nRübənd baş geyiminin elə bir tipoloji təsnifatı yoxdur. Onlar ancaq bir-birindən ölçülərinə (qurşağa qədər və dabana qədər çatan), hazırlandığı parçanın növünə, parçanın rənginə və üzərindəki bəzəklərin müxtəlifliyinə və çoxluğuna görə fərqlənirdi.\nMövcud etnoqrafik materiallar Azərbaycan mədəni mühitinə rübənd adlanan qadın baş geyim əlavəsinin nə vaxtdan daxil olması barədə mühakimə yürütməyə imkan vermir. Ancaq gerçəklik bundan ibarətdir ki, ilkin orta əsrlərdə Azərbaycanda üz örtmə, çöhrəni gizlətmə adəti olmuş, niqab salma adəti kişilər arasında uzun müddət davam etmişdir. Belə ki, “Kitabi-Dədə Qorqud” dastanında niqabın adının xatırlanması onun Oğuz ellərində, başqa təbirlə desək, erkən oğuzların məskunlaşdıqları Cənubi Qafqaz mühitində ilk orta əsrlərin sonlarından etibarən dəb düşdüyünü söyləməyə imkan verir. Dastanda bir neçə dəfə niqabın adı çəkilir, cəmi Oğuz ellərində 4 nəfər kişinin üzü niqablı gəzdiyi xəbər verilir. Abır-həya rəmzinə çevrilmiş niqab oğuzların təkcə hərbi-demokratiya mərhələsində deyil, ondan sonra gələn feodallaşma dövrünün zadəgan əxlaqına, davranış normalarına, ədəb-ərkan qaydalarına uyğun geyim dəbi üçün səciyyəvi olmuşdur. Dastandan da bəlli olduğu kimi, üz örtmə adəti qadınlar arasında ancaq duvaq və yaşmaq ilə olmuşdur. O zamanlar rübənddən istifadə edilməmiş, oğuz qadınları ev məişətində eldə-obada üzüaçıq gəzmişlər.\nBəzi tədqiqatçıların qənaətinə görə rübənd İslam dininin yayılmasından sonra üzü yad, naməhrəm nəzərlərdən gizlətmək üçün başlıca vasitə sayılırdı. Sənətşünas S.S.Dünyamalıyevanın tədqiqatlarından məlum olur ki, hətta Nizami dövründə də qadınlar çadra (çarşab) istisna olmaqla, əsasən, üzüaçıq gəzərmişlər. Orta əsr miniatür nümunələrindən də göründüyü kimi, sadə (aşağı) təbəqədən olan qadınların geyim dəstində iri ölçülü, ağ kiseyi parçadan tikilmiş, bədəni gözlərin üstündən başlarayaq dabana qədər örtən və başa çarpaz çəkildə bağlanan qaytanın köməyi ilə bəndlənən rübənddən istifadə edilmişdir. XVI əsrdə xüsusi heyətlə Səmərqəndə Əmir Teymurun sarayına gedərkən bir müddət Təbrizdə qalan ispan diplomatı Klavixo yazırdı ki, Təbiz dükanlarında satılan ətriyyat mallarını almağa gələn qadınlar başlarına çadra salır, üzlərini at tükündən toxunan rübəndlə örtürlər. Beləliklə, onları tanımaq mümkün olmur. 1623-cü ildə Səfəvilər xanədanına səyahət etmiş moskvalı tacir F.A.Kotov qeyd edirdi ki, qızılbaş qadınları üzlərini nazik midqal ilə elə örtürdülər ki, üz və gözləri görünmürdü. Çox güman ki, tacir qadınların rübənd saldıqlarına işarə etmiş, ancaq onun adını çəkməmişdir. Qadın rübəndi haqqında “Koroğlu” dastanında da müəyyən məlumatlar vardır. “...Hürü xanım rübəndi üzünə saldı. Qara ipək rübənd qırmızı yanaqları elə qucaqladı, elə qucaqladı ki, elə bil laləli, nərgizli dağ başına qara duman çökdü”.\nRübənd nümunələri Milli Azərbaycan Tarixi Muzeyinin Etnoqrafiya fondunda da qorunub saxlanılır. Onlardan biri (EF-2307) tirmədən hazırlanmaqla, zəncirə ilə bəzədilmiş və ölçüləri 69 x 47 sm-dir.\nYayılma arealına gəldikdə, tam əminliklə söyləmək olar ki, rübənd Azərbaycanın şəhər əhalisinin kübar təbəqələri arasında (Bakı, Naxçıvan, Gəncə, Təbriz, Ərdəbil, qismən Şamaxı və s.) dəbdə olmuşdur. Müsəlman Şərqində, xüsusilə də Orta Asiyada rübənd “pərəncə” adı ilə tanınır, fərqli biçimdə olurdu. Hazırda rübənddən çox az hallarda istifadə olunur.\n© Milli Azərbaycan Tarixi Muzeyi, EF 2307, Qarabağ, XX əsrin əvvəlləri


Ali Baş Komandana yazırlar: "Siz Azərbaycan xalqına şərəfli bir tarix yaşatdınız" | Cumhuriyyət\nAli Baş Komandana yazırlar: “Siz Azərbaycan xalqına şərəfli bir tarix yaşatdınız”\nAzərbaycan Prezidenti, Ali Baş Komandanımız İlham Əliyevə 10 minlərlə məktub və müraciətlər gəlir. Hazırda Türk – İslam arealının, Qafqaz regionunun və özəlliklə də Azərbaycanın ən sevilən, ən reytinqli ismi İlham Əliyevdir. Çoxsaylı məlum havadarlarının olmasına baxmayaraq, işğalçı Ermənistana qarşı cəsarətlə başladılan Vətən müharibəsi, onun uğurla davam etməsi və tarixi qələbə ilə bitməsi Prezidentimizi haqlı olaraq diqqət və heyranlıq mərkəzinə gətirib.\nƏzəli və əbədi torpaqlarımız olan Qarabağın düşmənlərdən azad edilməsi haqqında verdiyiniz əmri eşidəndə çox sevindim. Siz bütün dünyaya bizim xalqın, millətin gücünü və qüdrətini bir daha sübut etdiniz. Mənim bu gün sevincimin həddi-hüdudu yoxdur. Mənim oğlum Zəngilan rayonu uğrunda gedən döyüşlərdə – 1992-ci ildə itkin düşüb. Zəngilanın işğaldan azad edilməsi xəbərini eşidəndə çox qəhərləndim, çox sevindim ki, oğlumun uğrunda vuruşduğu torpaq alındı, qisası yerdə qalmadı. Sevimli oğlum, Sizi dünya durduqca yaşayasınız. Siz mənə bu yaşlı vaxtımda bu sevinci yaşatdınız. Allah Sizi və övladlarınızı qorusun. Allah şanlı və qüdrətli Ordumuzu qorusun. Siz biz məcburi köçkünlərin 30 ilə yaxın olan Vətən-torpaq həsrətinə son qoydunuz. Mən ürəyimdən gələn xoş arzuları Sizə çatdırmağı özümə borc bilirəm. Arzu edirəm ki, bütün Qarabağ torpaqlarımız düşmən işğalından tamamilə azad olunsun, Azərbaycanımızın bütövlüyü təmin edilsin və mən Sizi öz torpağımda – Ağdamda öz evimdə çay süfrəsinə qonaq edim. Mən Sizin sözlərinizi çox böyük fəxrlə təkrar edirəm: Qarabağ Azərbaycandır!\nShort URL: https://www.cumhuriyyet.net/?p=157397


Sağlamlıq Arxivi - mükafat fondu\nXəbər Blog Son Xəbərlər sağlamlıq\nAşağıda, təsnif edilmiş bütün yazıların siyahısını tapa bilərsiniz "Sağlamlıq"\nadminaccount888 24 iyul 2018 sağlamlıq, Son Xəbərlər\nBu, Reboot Millətinin təsisçisi, həmkarımız Gabe Deemin işinə əsaslanan cinsi funksiyalar haqqında qonaq blog yazısıdır. ED'nin yüksəlişi və yüksəlişi Ürologların və psixiatrların sayı artmaqda davam edir ...\nBöyük xəbər! İnternet Pornoqrafiyasına və Bədbəxtliyin yaranmasına səbəb olan Brain-in ən son versiyası gəldi, oxuculara daha da asanlaşdırmaq üçün yeniləndi və yenidən nəzərdən keçirildi. Əgər hər şeyə maraqlanarsan ...\nReward Foundation, Ümumdünya Səhiyyə Təşkilatının, problemli cinsi davranışlardan əziyyət çəkənlər üçün yeni bir ruhi sağlamlıq pozuntusu kateqoriyasını rəsmi olaraq tanıdığını bildirməsindən məmnun. Bu, "kompulsiv cinsi davranış pozuqluğu" (CSBD) adlı çətirli bir müddətdir ...\nOrijinal boyun bağı, cravat, icad edilən ölkədir. Həqiqətən, bütün ictimai heykəllər 18-da oktyabrda Beynəlxalq Gülən Gününü qeyd etmək üçün qırmızı lentdə hazırladılar. Xorvatiya ilə bir ölkə ...


İş adamlarının yarıdan çoxu biznesin kiçildiyini və ya dəyişiklik olmadığını hesab edir Marja.az - Azərbaycanın iqtisadi xəbərlər saytı\nİş adamlarının yarıdan çoxu biznesin kiçildiyini və ya dəyişiklik olmadığını hesab edir\nAzərbaycanın 6 iqtisadi rayonunu və iqtisadiyyatın müxtəlif sahələrini təmsil edən 100 nəfər sahibkar arasında ölkədə biznes mühitinin qiymətləndirilməsi ilə bağlı sorğu təşkil edilib.\n“Vergilər” qəzetinin xüsusi buraxılışında bildirilir ki, sorğuda rəyi soruşulanların 41%-i, paytaxt da daxil olmaqla, Abşeron iqtisadi rayonunda, 20,8%-i Aran, 13,7%-i Quba-Xaçmaz, 9,5%-i Yuxarı Qarabağ, 9%-i Şəki-Zaqatala, 6%-i isə Lənkəran iqtisadi rayonlarında fəaliyyət göstərən sahibkarlar olub. Sorğuya cəlb edilən sahibkarların 29,5%-i sənaye, 23,9%-i kənd təsərrüfatı, 20,5%-i xidmət, 21,6%-i ticarət sektorunda çalışırlar.\nRespondentlər arasında tikinti sektorunu (2,3%) təmsil edən sahibkarlar da yer alıb. Xidmət sektorunu təmsil edən sahibkarların 15,4%-i təhsil, 11,5%-i turizm, 7,7%-i ictimai iaşə üzrə ixtisaslaşıb.\n21 Noyabr 2018 , 12:28


Hökumət peyvənd, əks göstəriş və immunitet sertifikatlarının formasını təsdiqlədi - 29.11.2021, Sputnik Azərbaycan\n“COVID-19 xəstəliyinə qarşı peyvənd olunmanı, peyvəndləməyə əks göstərişi, neqativ PZR test nəticəsini əks etdirən sertifikatların tanınması Qaydası”... 29.11.2021, Sputnik Azərbaycan\nBAKI, 29 noyabr - Sputnik. Nazirlər Kabineti “COVID-19 xəstəliyinə qarşı peyvənd olunmanı, peyvəndləməyə əks göstərişi, neqativ PZR test nəticəsini əks etdirən və COVID-19 xəstəliyinə yoluxmuş şəxslərin sağalaraq immunitetə malik olmalarını təsdiq edən sertifikatların tanınması ilə bağlı bəzi məsələlərin tənzimlənməsi haqqında” qərar verib.Sputnik Azərbaycan Nazirlər Kabietinə istinadən xəbər verir ki, qərara əsasən, “COVID-19 xəstəliyinə qarşı peyvənd olunmanı, peyvəndləməyə əks göstərişi, neqativ PZR test nəticəsini əks etdirən və COVID-19 xəstəliyinə yoluxmuş şəxslərin sağalaraq immunitetə malik olmalarını təsdiq edən sertifikatların tanınması Qaydası” təsdiqlənib.Eyni zamanda “Peyvənd Sertifikatı”, “Əks-göstəriş Sertifikatı”nın forması”, “COVID-19-RT-PZR Analiz Nəticəsi Sertifikatı”nın forması” və “İmmunitet Sertifikatı”nın forması” təsdiqlənib.Həmçinin oxuyun:Saxta peyvənd sertifikatı alanlar yandı: vaksinasiya faktını təsdiqləyən test yaradıldı\npeyvənd, sertifikat, covid-19, əks-göstəriş sertifikatı\n“COVID-19 xəstəliyinə qarşı peyvənd olunmanı, peyvəndləməyə əks göstərişi, neqativ PZR test nəticəsini əks etdirən sertifikatların tanınması Qaydası” təsdiqlənib.\nBAKI, 29 noyabr - Sputnik. Nazirlər Kabineti “COVID-19 xəstəliyinə qarşı peyvənd olunmanı, peyvəndləməyə əks göstərişi, neqativ PZR test nəticəsini əks etdirən və COVID-19 xəstəliyinə yoluxmuş şəxslərin sağalaraq immunitetə malik olmalarını təsdiq edən sertifikatların tanınması ilə bağlı bəzi məsələlərin tənzimlənməsi haqqında” qərar verib.\nSputnik Azərbaycan Nazirlər Kabietinə istinadən xəbər verir ki, qərara əsasən, “COVID-19 xəstəliyinə qarşı peyvənd olunmanı, peyvəndləməyə əks göstərişi, neqativ PZR test nəticəsini əks etdirən və COVID-19 xəstəliyinə yoluxmuş şəxslərin sağalaraq immunitetə malik olmalarını təsdiq edən sertifikatların tanınması Qaydası” təsdiqlənib.


Azərbaycanın Demokratiya Sammitinə dəvət olunmamasıyla bağlı ABŞ Dövlət Departamenti nümayəndəsinin ŞƏRHİ » Civil Azerbaijan - İnformasiya portalı\nTarix: 18-11-2021, 14:00\nBayden Administrasiyası Demokratiya Sammiti - hökumət, vətəndaş cəmiyyəti və özəl sektor nümayəndələrinin "bütün dünyada demokratik yenilənməyə dəstək üçün birgə iş" məqsədilə ilk iclasını keçirməyə hazırlaşır. "Biz bu proses vasitəsilə demokratik institutlarımızı möhkəmləndirməyə, demokratiya ilə bağlı təhdidlərə qarşı vicdanla mübarizə aparmağa və ölkə daxilində və xaricdə ortaq dəyərlərimizə olan təhdidləri aradan qaldırmağa çalışırıq".\nCivilazerbaijan.com bildirir ki, bu barədə çərşənbə günü Dövlət katibinin mülki təhlükəsizlik, demokratiya və insan hüquqları məsələləri üzrə köməkçisi Uzra Zeya reprotyorlara söyləyib.\nTuran-ın Vaşinqton müxbirinin məlumatına görə, Bayden ilk addım olaraq 9-10 dekabr tarixlərində keçiriləcək virtual sammintə dünya liderlərini və digər şəxsləri salamlayacaq. Bu forum liderlərin demokratiya ilə bağlı cari təhdidləri müzakirə etməsinə, demokratik yenilənmə üçün imkanları müəyyən etməsinə və öhdəlikləri, islahatları və təşəbbüsləri elan etməsinə imkan verəcək. Sammitdən sonra fəaliyyətlərin əlaqələndirilməsi və nəticə əldə olunması məqsədilə məsləhətləşmələr keçiriləcək, deyə Zeya bildirib.\nVaşinqton sammit iştirakçılarına üç istiqamətdə konkret öhdəliklər götürməyi və onları yerinə yetirməyi təklif edir:\n1. Avtoritarizmdən müdafiə;\n2. Korrupsiyaya qarşı mübarizə;\n3. Ölkə daxilində və xaricdə insan hüquqlarının təşviqi.[i][/i]\n"ABŞ da daxil olmaqla, heç bir demokratiya ideal deyil və Vaşinqton sammitə ölkə daxilində və xaricdə demokratiya qarşısında duran problemləri birlikdə dinləmək, öyrənmək və onlarla bağlı birgə fəaliyyət göstərmək imkanı kimi görür", deyə Zeya bildirib.\n"Bizi avtoritar ölkələrdən fərqləndirən cəhət problemlər haqqında açıq şəkildə danışmağımız, nöqsanlarımızı görməzdən gəlməməyimiz və onları ört-basdır etməyə çalışmamağımızdır", deyə o əlavə edib.\nBəzi hüquq müdafiəçiləri sual veriblər ki, virtual tədbir dəvət olunanları real hərəkətlərə sövq edə bilərmi? Uzra Zeyanın sözlərinə görə, 2022-ci il ərzində iştirakçılar, o cümlədən ABŞ "götürdükləri öhdəlikləri yerinə yetirməlidirlər".\n"Biz 2022-ci il ərzində vətəndaş cəmiyyətinin monitorinqi də daxil olmaqla, fəaliyyətlərimizə yekun vurmaq imkanlarını axtaracağıq. Şəffaf, bərabərhüquqlu və çevik idarəetmə üçün fəallara, hüquq müdafiəçilərinə və vətəndaş cəmiyyəti üzvlərinə ehtiyac var.\nVətəndaş cəmiyyəti ilə tərəfdaşlıq sammitin məqsədlərinə nail olmaq üçün həddindən artıq vacibdir, buna görə biz hökumətlərin vədlərinin vətəndaşların həyatına müsbət təsir edəcəyinə zəmanət vermək üçün yerli liderlərə və ekspertlərə müraciət edirik", deyə o bildirib.\n"Araşdırmaçı jurnalist və ya korrupsiyaya qarşı mübarizə üzrə fəal olmasından asılı olmayaraq, vətəndaş cəmiyyəti demokratiya maraqlarının müdafiəsində mühüm rol oynayır. Bu, hökumətlərin hesabatlılığını artırmaq, o cümlədən sammit öhdəliklərini yerinə yetirmək üçün vacibdir".\nABŞ KİV-lərində dərc edilmiş dəvət olunanların ilkin siyahısı tədbirin təkcə kamil demokratiyaları deyil, həm də demokratiyanın təhdid altında olduğu ölkələri bir araya gətirəcəyini göstərir.\nTuran-ın dəvətlilər siyahısının yekun siyahı olub-olmadığı, Azərbaycan kimi ölkələr üçün hələ vaxt olub-olmadığı barədə sualına cavabda Zeya qeyri-müəyyən şəkildə ABŞ-ın "möhkəmlənmiş və inkişaf etməkdə olan demokratiyaları" dəvət etdiyini bildirib.\n"Hökumətlərlə qarşılıqlı münasibətlərdə demokratiya və insan hüquqları gündəliyi yalnız bu Demokratiya Sammiti ilə məhdudlaşmır. Bizim çoxtərəfli sahədə müxtəlif regionlarda bütün dünya hökumətləri ilə tərəfdaşlıq üçün, bu gündəliyi təşviq etmək üçün bir çox imkanlarımız var", deyə o, qeyd edib.


Cümhuriyyət varislərinin iştirakı ilə beynəlxalq videokonfrans təşkil olunub\nİşğal olunmuş Qarabağda COVID-19-a yoluxma partlayışı baş verəcək - MÜSAHİBƏ\n29 may 2020 - 16:34\nMayın 28-də Diasporla İş üzrə Dövlət Komitəsi və Nizami Gəncəvi adına Milli Azərbaycan Ədəbiyyatı Muzeyinin təşkilatçılığı ilə Azərbaycan Xalq Cümhurıyyətinin (AXC) 102 illiyinə həsr edilmiş beynəlxalq videokonfrans keçirilib.\nNizami Gəncəvi adına Milli Azərbaycan Ədəbiyyatı Muzeyinin direktoru, Millət vəkili, akademik, ictimai xadim Rafael Hüseynovun moderatorluğu ilə keçirilən tədbirdə Diasporla İş üzrə Dövlət Komitəsinin sədri Fuad Muradov, tanınmış diplomat, Azərbaycan mühacirət tarixinin tədqiqatçısı Ramiz Abutalıbov, Azərbaycan Xalq Cumhuriyyətinin varisləri – Xalq artisti, maestro Ramiz Məlikaslanov (AXC-nin yollar, poçt və teleqraf naziri Xudadat bəy Məlikaslanovun nəvəsi), Azərbaycan-Amerika Cəmiyyətinin prezidenti Tomris Azəri (AXC-nin ilk təhlükəsizlik orqanına rəhbərlik etmiş Nağı Şeyxzamanlının nəvəsi), İlhami Asgeran (Gəncə Şəhər Dumasının üzvü Ələkbər Rəfibəylinin qohumu), Yaqut Abdullayeva (Azərbaycanın dövlət himninin sözlərinin müəllifi, şair Əhməd Cavadın nəvəsi), Gürcüstandakı Mirzə Fətəli Axundov adına Mədəniyyət Muzeyinin direktoru Leyla Əliyeva, Gürcüstan Parlamentinin deputatı Ruslan Hacıyev, ABŞ-dan yayımlanan GünAZ TV-nin prezidenti Əhməd Obalı, Almaniya Azərbaycanlıları Koordinasiya Şurasının sədri Yaşar Musayev, Rusiya Vəkillər Kollegiyasının üzvü Ələkbər Qarayev, İsveçrə Azərbaycanlıları Koordinasiya Şurasının əlaqələndiricisi Qasım Nəsirov, Azərbaycan Diaspor Gənclərinin Türkiyə üzrə koordinatoru İlteriş Taşkınsu iştirak ediblər.\nTədbiri giriş sözü ilə açan Fuad Muradov qonaqları salamlayıb və 102 il öncə xalqımızın tarixində baş vermiş bu böyük hadisə münasibətilə hər bir azərbaycanlını təbrik edib. Şərqdə ilk dünyəvi və demokratik dövlətin Azərbaycanda qurulmasının əhəmiyyətindən, 1991-ci ildə bərqərar etdiyimiz dövlət müstəqilliyimizin dönməz və əbədi olmasından danışan Dövlət Komitəsinin sədri qeyd edib ki, bu gün xaricdə yaşayan, fəaliyyət göstərən azərbaycanlılar, o cümlədən Cümhuriyyət varisləri dünyada Azərbaycanı ləyaqətlə təmsil edirlər.\nGörkəmli dövlət xadimi Heydər Əliyevin daim Cümhuriyyət tarixinə, onun qurucularına və varislərinə böyük önəm verdiyini xatırladan komitə sədri bildirib ki, bu siyasəti Prezident İlham Əliyev tərəfindən hazırda da uğurla davam etdirir. Dövlət başçımızın sərəncamı əsasında Bakı şəhərinin mərkəzində abidənin ucaldılması ilə Cümhuriyyət qurucularının adlarının əbədiləşdirildiyi, AXC-nin 100 illiyi münasibətilə ölkədə "Cümhuriyyət ili" elan edilməsi, bu yubileylə bağlı təsis edilən medalın Cümhuriyyət varislərinə təqdim olunması, 2018-ci ildə ölkəmizdə və xaricdə AXC-nin yubileyinin təntənəli şəkildə qeyd olunması bir daha yada salınıb. Bütün bunların dövlətçilik tariximizə verilən yüksək dəyərin göstəricisi olduğu nəzərə çatdırılıb.\nSonra tədbirin moderatoru, AXC-nin tədqiqatçılarından biri, həmin tarixi dövrlə bağlı dərin biliyə malik olan, Cümhuriyyət qurucularının onlarla varisi ilə şəxsi ünsiyyətdə olmuş Rafael Hüseynov 1918-1920-ci illərə tarixi ekskurs edib. O, bildirib ki, AXC zəngin dövlət quruculuğu təcrübəsi ilə milli dövlətçilik tarixində silinməz izlər qoyub, xalqın qəlbində azadlıq və istiqlal duyğularını gücləndirməklə ölkəmizin gələcək müstəqilliyi üçün etibarlı zəmin hazırlayıb. R.Hüseynov Cümhuriyyət qurucuları, onların diplomatik fəaliyyəti, bu dövrdə parlamentin formalaşması və qısa müddət ərzində qəbul etdiyi qanunlar, elm və təhsil, siyasi partiyalar və dövlət quruculuğunda onların rolu, dövlət-din münasibətləri və digər sahələrdə fəaliyyətləri barədə ətraflı məlumat verib.\nModerator qeyd edib ki, Cümhuriyyət qurucuları elə böyük şəxsiyyətlərdir ki, onları bu gün bizim hər birimiz, eləcə də gələcək nəsillər həmişə minnətdarlıqla, dərin sevgi hissi ilə yada salmalıyıq: "Onların yox yerdən qurduqları Cümhuriyyət, xalqımıza bəxş etdikləri istiqlaliyyət bu millətin var olduğu müddətdə qazandığı ən böyük nailiyyətdir".\nR.Hüseynov onu da diqqətə çatdırıb ki, Cümhuriyyət qurucularının paytaxtdakı ilk iş və yaşayış yeri o dövrdə “Metropol” mehmanxanası, indiki Nizami Gəncəvi adına Milli Azərbaycan Ədəbiyyatı Muzeyi olub. Muzeyin rəhbəri olmağım, orada çalışmağım ona dəlalət edir ki, mən o böyük insanların izlərinə demək olar ki, hər gün toxunuram.\nModerator vurğulayıb ki, bu gün biz Cümhuriyyət quruculuğunda qəhrəmanlıqlar göstərən hər bir insanın – siyasətçinin də, sıravi əsgərin də, adi vətəndaşımızın da xidmətlərini məhəbbət və ehtiramla yad edirik. İnanırıq ki, gələcək nəsillər də bu şanlı tariximizi həmişə hörmətlə anacaq.\nSonra R.Hüseynov Şeyxzamanlılar nəslinin nümayəndəsi Tomriz Azəriyə söz verib. T.Azəri AXC-nin əhəmiyyətindən danışmaqla yanaşı, atası və əmisi ilə bağlı xatirələrini bölüşüb.\nMüzakirələr zamanı Azərbaycan diasporunun milli düşüncədən uzaq olmaması, azərbaycançılıq ideologiyası ətrafında birləşməsi, əqidə ortaqlığı, Vətənə gözəl münasibəti barədə fikir mübadiləsi aparılıb. Qeyd edilib ki, azərbaycanlıların dünyanın harasında yaşamasından asılı olmayaraq, məhz ortaq düşüncə ətrafında birləşmələri, taleyüklü məsələlərdə eyni fikrə sahib olmaları Azərbaycan dövlətinin dayaqlarını daha da gücləndirə bilər.\nTədbir iştirakçıları Cümhuriyyət qurucularının fəaliyyətindən, Azərbaycanın dünyadakı mövqeyindən, Qarabağ uğrunda aparılan mübarizədən, ərazi bütövlüyümüzün təmin olunmasından, dünya azərbaycanlılarının birləşməsindən, diasporun təşkilatlanmasından, Diasporla İş üzrə Dövlət Komitəsinin yaradılmasından, Heydər Əliyevin misilsiz xidmətlərindən, İlham Əliyevin rəhbərliyi ilə aparılan yüksək səviyyəli diaspor siyasətinin dünya azərbaycanlılarının yekdilliyinə və birliyinə gətirib çıxarmasından, Mehriban Əliyevanın diaspor fəaliyyətinin yeni müstəvidə inkişaf etməsi istiqamətindəki fəaliyyətindən danışıblar.\nFuad Muradov əlavə edib ki, COVID-19 pandemiyası dönəmində məhz Prezidentin və Birinci vitse-prezidentin tapşırıqlarına əsasən, xaricdə yaşayan və müvəqqəti çətinliklə üzləşən azərbaycanlılar dövlətimizin diqqət və qayğısı ilə əhatə olunublar.\nMüstəqilliyə, dövlətimizin möhkəmlənməsinə xidmət edən bütün görkəmli şəxsiyyətlərin böyük sevgi, hörmət və ehtiramla xatırlandığı videokonfrans Cümhuriyyətin 100 illiyi ilə bağlı AXC varislərinə yubiley medallarının təqdim olunmasını əks etdirən videoçarxın nümayişi ilə yekunlaşıb.\nGülağa Tənha "Qızıl yarpaq, Tənha səs" ifa: Əməkdar artist Könül Kərimova\nGülağa Tənha Şeirlərdən ibarət kompazisiya\nGülağa Tənha "Odlar diyarı" ifa: Fidan Əsgərli\nGülağa Tənha "Qızıl yarpaq, Tənha səs" ifa: Əməkdar artist Zeynəb Behbudova\nGülağa Tənha "Qızıl yarpaq, Tənha səs" ifa: Nadir Hüseynov\nGülağa Tənha Bu gün Leyla Əliyevanın doğum günüdür!\nGülağa Tənha 2 iyul\nGülağa Tənha "Qızıl yarpaq, Tənha səs" ifa edir: Əməkdar artist Elza Seyidcahan\nGülağa Tənha " Tənhanın öz dərdi var ! " ifa: Xalq artisti İlham Əsgərov\nGülağa Tənha "Qızıl yarpaq, Tənha səs" ifa edir Xalq artisti Canəli Əkbərov\nGülağa Tənha "Qızıl yarpaq, Tənha səs" ifa: Əməkdar artist Könül Kərimova13:00, 08 iyul 2020\nGülağa Tənha Şeirlərdən ibarət kompazisiya15:00, 07 iyul 2020\nGülağa Tənha "Odlar diyarı" ifa: Fidan Əsgərli10:50, 06 iyul 2020\nİşğal olunmuş Qarabağda COVID-19-a yoluxma partlayışı baş verəcək - MÜSAHİBƏ 20:53, 27 iyun 2020\nMasallı rayonunun Kolatan kəndində kəndlərarası yolun təmirinə başlanıldı 15:12, 27 iyun 2020


Ali riyaziyyat (I hissə) » KitabYurdu.org\nKitabYurdu » Kitab » Dərslik » Ali riyaziyyat (I hissə)\nDərslik / Riyaziyyat\nBakı Biznes Universitetinin tələbələri üçün Azərbaycan Respublikasının Təhsil Nazirliyinin 08.04.2010-ci ildə təsdiq olunmuş “Ali riyaziyyat” proqramı əsasında yazılmış bu dərs vəsaiti I hissəsində Çoxluqlar, çoxluqlar üzərində əməllər, mütləq qiymət haqqında teoremlər, funksional asılılıqlar, funksiyanın limiti və kəsilməzliyi, törəmə, törəmənin tətbiqləri, qeyri –müəyyən və müəyyən inteqrallar, məxsusi inteqrallar, çoxdəyişənli funksiyaların diferensial və inteqral hesabı, diferensial tənliklər və ədədi sıralar və s. bu kimi məsələlər ətraflı şərh edilmişdir. Dərs vəsaitindən digər ali və orta məktəblərinin professor-müəllim və tələbələri də istifadə edə bilərlər.\nAli təhsil sisteminin yenidən qurulması tələbə kontingentindən dərin və möhkəm riyazi biliyə malik olmağı, riyaziyyatı müasir elmi məsələlərin həllinə tətbiqetmə bacarığı və müstəqil işləmə vərdişi tələb edir. Gələcək iqtisadi kadrların hazırlandığı ali məktəblərdə öyrənilən fənlər arasında riyaziyyatın xüsusi əhəmiyyəti vardır. İqtisadiyyatın ən müxtəlif sahələrinə riyazi metodlar geniş tətbiq edilir. Tələbələrin riyazi biliyini yüksəltmək, onların yaradıcı təfəkkürünü, şəxsiyyətini, məntiqi və fərdi düşünmə qabiliyyətini və istedadlarını inkişaf etdirmək, müstəqil işləmə və hesablama aparmaq vərdişlərini artırmaq üçün “Ali riyaziyyat” kursu mühüm əhəmiyyətə malikdir. Bakı Biznes Universitetinin tələbələri üçün Azərbaycan Respublikasının Təhsil Nazirliyinin 08.04.2010-cu ildə təsdiq olunmuş “Ali riyaziyyat” proqramı əsasında yazılmış bu dərs vəsaiti iki hissədən ibarətdir. I hissədə çoxluq, mütləq qiymət haqqında teoremlər, funksiyalar, funksiyaların limiti, kəsilməzliyi, törəmə, diferensial, qabarıq və çökük əyrilər, Lopital qaydası, qeyrimüəyyən və müəyyən inteqrallar, inteqrallama üsulları, qeyri məxsusi inteqrallar, çoxdəyişənli funksiyaların diferensial hesabı, diferensial tənliklər, ədədi sıralar və s. bu kimi mövzular ardıcıllıqla və oxunaqlı şəkildə şərh edilmişdir. Hər bir mövzu və fəslin sonunda nəzəri materialların tələbələr tərəfindən daha yaxşı qavranılması üçün məsələ və misallar həll edilmişdir. Dərs vəsaitindən digər iqtisad yönümlü Universitetlərin professor-müəllim və tələbələri də istifadə edə bilərlər.\nTarix - 11.09.18\nOxundu - 5 555\nAlqoritmlər və Proqramlaşdırma (mühazirələr)\nNANOTEXNOLOGİYADAN LABORATORİYA İŞLƏRİ\nQustav Le Bon - Xalqların və kütlənin psixologiyası\nOxundu - 79 445


ABŞ-da “sovetlərsayağı” prezident seçkisi: Donald Tramp-Hillari Klinton ittifaqı\n10 May 2016 - 20:35\nSon illər dünya nizamı əvvəlki təkqütblülüyünü itirsə də, ABŞ qlobal siyasətlərin müəyyənləşməsində hələ də aparıcı rol oynayır, xalqların, dövlətlərin taleyinə imza atır. Bu səbəbdən həmin ölkədə keçiriləcək prezident seçkilərinin nəticəsi təkcə ABŞ vətəndaşlarını deyil, həm də bütün dünyanı ciddi şəkildə maraqlandırır.\nNövbəti prezidentlik müddətində super gücə kim rəhbərlik edəcək? Onun yürüdücəyi siyasət necə olacaq? Demək olar ki, hər kəsi düşündürən bu sualların cavabı tədricən aydınlaşmaq üzrədir.\nBəzi müşahidəçilər seçkilərə xeyli zaman qalmasına baxmayaraq, nəticələr barədə indidən bir sıra mülahizələr yürüdürlər. Ən maraqlı ehtimal isə gözlənilən prezident seçkilərinin hər zamankından fərqli olaraq, real alternativli yarış xarakteri daşımaması, bir növ, post-sovet məkanlarında sınaqdan çıxarılmış metodlara bənzər şəkildə əsil alternativin qarşısına saxta namizəd çıxarılması ilə bağlı irəli sürülən fikirlərdir. Mülahizəyə görə, prezidentlik yarışına qatılacaq saxta iddiaçı indidən hazırdır və bu, respublikaçı namizəd Donald Trampdır.\nTramp hər kəs tərəfindən birmənalı qarşılanmayan populist çıxışılarıyla tərəfdar toplayıb respublikaçı namizəd ünvanına layiq görülsə də, bu addımın ona prezidentlik kürsüsü bəxş edəcəyinə güman azdır. Nədən ki, amerikalıların əksəriyyəti Trampın verdiyi vədlərin ya həyata keçirilməsi mümkün olmayan, ya da ölkəni dünyadan təcrid edəcək iddialardan ibarət olduğunun fərqindədir və böyük ehtimalla da, qarşı tərəfə səs verəcəklər. Prinsipcə, namizədin özü belə, dediklərinə inanacaq qədər sadəlövh deyil. Bildirilir ki, jurnalistlərlə özəl söhbətində Tramp onlara fikirlərini çox ciddiyə almamalarını tövsiyə edib.\nSeçkilərin digər alternativinin isə, böyük ehtimalla, adını tarixə ABŞ-ın ilk qadın prezidenti yaza biləcək Hillari Klinton olacağı gözlənilir. İddialara əsasən, Hillari Klintonun qarşısına Donald Trampın çıxarılması təsadüfi deyil. ABŞ siyasi ənənəsində qadın prezident olmadığından, yeni bir ilkə imza atmaq istəyən ölkənin qərarvericiləri Hillari xanıma prosesi rahatlıqla udmaq üçün asan loxma hazırlayıblar.\nElədirsə, sual ortaya çıxır: malı-mülkü milyardlarla dollarla hesablanan, heç bir maddi sıxıntısı olmayan Donald Tramp niyə bu seçki tamaşasının uduzan qəhrəmanı rolunu oynamaqla razılaşıb?\nNamizəd haqqında irəli sürülən bir sıra iddialar bu suala işıq tutur. İddialara görə, hazırda Klintonla prezidentlik yarışına girən Tramp əslində ona yad adam deyil. Klinton və Tramp ailələri arasında çox ciddi yaxınlıqlar var.\nİki ailə arasında yaxınlıq ilk dəfə 11 il əvvəl – 2005-ci ildə Donald Trampla model Melania Knaussun toyunda Hillari Klintonun iştirak etməsiylə ortaya çıxıb. Hətta onlar bir-birlərinə rəqib olanda, bu fakt jurnalistlərin də yadına düşüb, onların zəhlətökən sualları qarşısında qalan Hillari xanım "əyləncəli olacağını düşünüb, toyda iştirak etmişdim" deyib. Donald Tramp isə eyni suala daha inandırıcı arqumentlə cavab verib: “Başqa çarəsi yox idi. Çağırdım, gəldi, çünki onu mən maliyyələşdirirəm".\nKlinton və Tramp ailələri arasında yaxınlıq bununla da məhdudlaşmır. Məlumata görə, Klintonun qızı Çelsi ilə Trampın qızı İvana iki yaxın rəfiqədirlər.\nDonald Trampın Klinton ailəsinə həm maddi, həm siyasi yardım etdiyi barədə mülahizələr ABŞ-ın siyasi və ictimai dairələrinə də inandırıcı görülüb. Respublikaçı namizədlərdən Carli Fiorina bu cür düşünənlərdəndir. O, twetter səhifəsində fikirlərini obrazlı şəkildə ifadə edərək deyib: "Donald Tramp Hilllari Klinton üçün ağac altına buraxılmış bir yeni il hədiyyəsidir".\nSiyasətçi Rand Paul isə öz çıxışlarının birində Trampın Hillari Klintona çalışdığı üçün əmlak zəngini olduğunu iddia edib.\nBir başqa iddiaya görə, Trampın əslində prezident olmaq niyyəti yoxdur, o, sadəcə Klintona kömək edir. Trampın məqsədi isə Klintonun prezidentliyi dövründə dövlət gücünü arxasına alıb sərvətinə sərvət qatmaqdır.\nƏgər bu ehtimallar doğrudursa, Klinton-Tramp ittifaqının ilkin qələbəsini qazandığını söyləmək olar. Maraqlıdır ki, demokratların bu həlledici qolunu (avtoqol) respublikaçı namizəd atıb. Hillari Klintona isə matçı qazanmaq üçün komandasının əsas heyətində meydana çıxmaq qalıb.


Ermənistanın müdafiə naziri istefa verir | 24saat\nErmənistanın baş naziri Ovik Abramyanın istefası haqqında şayiələrdən sonra postunu tərk edəcək nazirlərin siyahısı meydana çıxıb.\n24saat.org xəbər verir ki, bu barədə “Qrapark” qəzeti yazır.\n“Edvard Nalbandyandan başqa, öz vəzifələri ilə kənd təsərrüfatı naziri Serqo Karapetyan, səhiyyə naziri Armen Muradyan, müdafiə naziri Seyran Ohanyanın da vidalaşacağına dair məlumat var. Bəzi məlumatlara görə, müdafiə naziri postuna namizədlər arasında Vladimir Qasparyan da var. PPX alayı ilə bağlı hadisədən sonra hakimiyyət onu cəzalandırmaq əvəzinə, mükafatlandırmaq qərarına gəlib”, – “Qrapark” yazır.\nXatırladaq ki, bu ərəfədə Ermənistanın baş naziri və XİN rəhbərinin istefasına dair məlumat yayılmışdı.


Mətbəə üçün CRM sistemi mətbəə işçilərinin işini maksimal dərəcədə avtomatlaşdırmalı, müştəri bazasını sistemli şəkildə formalaşdırmalıdır.\nMətbəə, əslində, istənilən digər şirkətlər kimi, ilk növbədə, müştəriyə istiqamətlənmiş şirkətdir. Məhz buna görə mətbəə müştərilərin elə bir bazasını formalaşdırmalıdır ki, onlarla işləmək rahat olsun, biznes prosesləri avtomatlaşdırılmalı, satış prosesi strukturlaşdırılaşdırılmalıdır. Buna görə də, daimi müştərilərə sahib olmaq və yüksək mənfəət əldə etmək istəyən mətbəə öz işində CRM -dən istifadə etməlidir.\nVə əgər şirkət rəhbəri öz müəssisəsində CRM tətbiq etməyə qərar verərsə, onda bu sistem aşağıdakı məsələləri həll etməyə kömək edəcək:\nMenecerlərin və digər mətbəə işçilərinin işinə nəzarət: sistem işçiyə planlarının və ya sifarişlərin təhvil verilməsinin qarşıdakı tarixləri barədə məlumat verəcəkdir.\nSifarişlərin qəbulunun və yerinə yetirilməsinin avtomatlaşdırılması: sifarişin sistemdə qeydə alınması zamanı menecer dərhal məsul icraçı seçmək, yerinə yetirilmə müddətlərini təyin etmək imkanı əldə edir, bununla da sifariş itməyəcək, məsul icraçı isə dərhal görəcək ki, onun təhvil verilməsi lazım olan işi var. Bütün bunlar, mətbəədə müddətin pozulması ilə yerinə yetiriləcək sifarişləri itirməsinə kömək edəcəkdir.\nMüştərilərin məlumatlandırılmasının avtomatlaşdırılması: CRM sistemi müştərilərin sifarişinin yerinə yetirildiyi və götürülməsinin vacib olması barədə avtomatik xəbərdarlıq edilməsi üçün konfiqurasiya edilə bilər. Bu funksiya SMS, elektron poçt vasitəsi ilə həyata keçirilir.\nMətbəə üçün CRM belə məqamları daxil etməlidir:\nCRM sistemi onlayn sistemdə olmalıdır. Bu, şirkətin əməkdaşlarına istənilən vaxt sistemə daxil olmağa və evdə və ya ofisdə olmalarından asılı olmayaraq öz vəzifələrini yerinə yetirməyə imkan verəcəkdir\nAvtomatik hesabat generasiyası\nSifarişin yerinə yetirilməsi üçün qiymətləndirmə kalkulyatoru\nGiriş icazələrini konfiqurasiya edin. Bu funksiya ona görə lazımdır ki, hər bir əməkdaş yalnız özünün işləməsi üçün lazım olan məlumatı görsün\nStatus sistemi. Sifarişin yerinə yetirilməsinin hər bir mərhələsinə öz statusu verilməlidir. Bu, sifarişin izlənilməsinə, hansı mərhələnin müddətinin pozulması ilə nəticələnən müddətə görə yerinə yetirildiyinə baxmağa imkan verəcək.\nMətbəə üçün CRM sistemi yuxarıda sadalanan bütün tələblərə cavab verdikdə, əməkdaşların işi daha effektiv olacaq, gəlir artacaq, heç bir müştəri və sifariş itməyəcək.


27 Noyabr 2021 22:43 | 1 364\nTədbirdə giriş nitqi ilə çıxış edən Milli Məclisin deputatı Vüqar Bayramov festivalın məqsədindən və Dağlı Şirvanın aqrar və turizm potensialından danışıb. Avropa İttifaqının Bakı nümayəndəliyinin Siyasət Sektorunun Müdiri Zoltan Szalai ittifaqın Azərbaycanda həyata keçirdiyi layihələr barədə məlumat verib. Dövlət Turizm Agentliyinin sədri Fuad Nağıyev regionun turizm potensialı ilə bağlı fikirlərini bölüşərək bu sahədə həyata keçirilən fəaliyyətlərə diqqəti cəlb edib. Kiçik Orta Biznesinin İnkişaf Agentliyinin (KOBİA) İdarə Heyətinin sədri Orxan Məmmədov qeyd edib ki, aqrar və qida sektorlarında əldə olunmuş uğurların nümayiş olunduğu Şamaxı Qida Festivalı işgüzar əlaqələrin qurulması və inkişafı, KOB-ların yeni satış bazarlarına çıxışı, aqro turizmin inkişafı baxımından da əhəmiyyətlidir.\nO bildirib ki, kənd təsərrüfatı və qida sənayesi mikro, kiçik və orta sahibkarlıq subyektlərinin daha çox fəaliyyət göstərdiyi sektorlardandır və Agentlik bu sahələrdə fəaliyyət göstərən KOB subyektlərini müxtəlif xidmətlər və mexanizmlər çərçivəsində dəstəkləyir. İndiyədək KOBİA-nın dəstəyi ilə 200-dən çox startap, mikro və kiçik sahibkarlıq subyektinin müxtəlif ixtisaslaşmış sərgilərdə iştirakına Agentlik tərəfindən dəstək göstərilib. Şamaxı Rayon İcra Hakimiyyətinin başçısı Tahir Məmmədov rayonun iqtisadi potensialı və turizmdə müqayisəli üstünlükləri barədə məlumat verib. Milli Məclisinin deputatları Vüqar İskəndərov və Tamam Cəfərova həyata keçirilən layihəni yüksək qiymətləndirərək, belə proqramların regionların inkişafına təsirlərindən danışdılar.


Azərbaycanda sürücülər xəbəri olmadan vəsiqəsiz qala bilər – mustaqil.az\n“Son günlər belə xəbərlər çoxalır. Məhkəmələr sürüclər barəsində İnzibati Xətalar Məcəlləsinin 529.3-cü maddəsi üzrə işlərə (sürücünün cəriməni ödəməyi 3 aydan çox gecikdirdiyinə görə nəqliyyat vasitəsini idarə etmək hüququnun altı aydan bir ilədək müddətə məhdudlaşdırılması ilə bağlı işlərə) onları məlumatlandırmadan baxırlar”. Bunu yol hərəkəti üzrə ekspert, hüquqşünas Ərşad Hüseynov deyib. Onun sözlərinə görə, bəzi məhkəmələr tərəfindən atılan bu addım qanunaziddir: “Hörmətli hakimlərin və onların köməkçilərinin diqqətinə çatdırıram ki, İnzibati Xətalar Məcəlləsinin 61.3-cü maddəsi sürücünün məlumatı olmadan belə işlərə baxmağı qadağan edir. Ən başlıcası isə odur ki, bildirişi alan və işin nə yerdə olduğunu anlayan sürücü ağır şərtlərlə kredit alsa da, cəriməni ödəyəcək və sizin əziyyət çəkib qərar çıxarmağınız\n“Son günlər belə xəbərlər çoxalır. Məhkəmələr sürüclər barəsində İnzibati Xətalar Məcəlləsinin 529.3-cü maddəsi üzrə işlərə (sürücünün cəriməni ödəməyi 3 aydan çox gecikdirdiyinə görə nəqliyyat vasitəsini idarə etmək hüququnun altı aydan bir ilədək müddətə məhdudlaşdırılması ilə bağlı işlərə) onları məlumatlandırmadan baxırlar”.\nBunu yol hərəkəti üzrə ekspert, hüquqşünas Ərşad Hüseynov deyib.\nOnun sözlərinə görə, bəzi məhkəmələr tərəfindən atılan bu addım qanunaziddir: “Hörmətli hakimlərin və onların köməkçilərinin diqqətinə çatdırıram ki, İnzibati Xətalar Məcəlləsinin 61.3-cü maddəsi sürücünün məlumatı olmadan belə işlərə baxmağı qadağan edir. Ən başlıcası isə odur ki, bildirişi alan və işin nə yerdə olduğunu anlayan sürücü ağır şərtlərlə kredit alsa da, cəriməni ödəyəcək və sizin əziyyət çəkib qərar çıxarmağınıza ehtiyac qalmayacaq”. (oxu.az)


Bakıda “Azərbaycan 2020: Gələcəyə baxış. Əqli mülkiyyətin sənayenin inkişafındakı rolu” mövzusunda konfrans keçirilir\nBu gün Bakıda Azərbaycan Müəllif Hüquqları Agentliyi və Standartlaşdırma, Metrologiya və Patent üzrə Dövlət Komitəsinin birgə təşkil etdiyi “Azərbaycan 2020: Gələcəyə baxış. Əqli mülkiyyətin sənayenin inkişafındakı rolu” mövzusunda konfrans keçirilir.\n“ICTnews” xəbər xidmətinin məlumatına əsasən, tədbir 26 aprel Beynəlxalq Əqli Mülkiyyət Gününə həsr olunub və Azərbaycan Prezidentinin Sərəncamı ilə 2014-cü ilin “Sənaye ili” elan edilməsi ilə əlaqədar keçirilən tədbirlər çərçivəsində keçirilir.\nTədbir çərçivəsində çıxış edən Müəllif Hüquqları Agentliyinin sədri Kamran İmanov son illər müəllif hüquqları sahəsi üzrə normativ-hüquqi bazanın təkmilləşdirilməsi prosesinin uğurla davam etdirildiyini bildirib.\n“Azərbaycan 2020: Gələcəyə baxış” İnkişaf konsepsiyasında müəlliflik hüququ və digər əqli mülkiyyət hüquqları prioritet istiqamət kimi qəbul edilib. Konsepsiyaya müəllif hüququ məsələləri və qeyri-maddi mədəni irsin qorunması üzrə 8 tədbir daxildir. Konsepsiyaya uyğun olaraq agentlik rəqəmli şəbəkədə yayım təşkilatlarının hüquqlarının qorunması üzrə qanun layihəsi, müəllif hüququ və əlaqəli hüquqlara əsaslanan istehsalın (kreativ sənayenin) iqtisadiyyatda payının hesablanması və əqli mülkiyyət aktivlərinin qiymətləndirilməsi üzrə Nazirlər Kabinetinin qərar layihəsi və digər sənədlər hazırlanaraq təqdim olunub”,- deyə o bildirib.\nK. İmanovun sözlərinə əsasən, agentliyin bu il və növbəti illərdə prioritet fəaliyyət istiqamətləri rəqəmli mühitdə hüquqların idarə edilməsi, bu hüquqların təminatı və qeyri-maddi mədəni irsimizə daxil olan incilərimizin hüquqi qorunmasıdır və bunların əksəriyyəti “rəqəmli hüquqlar”la bağlıdır.\nTədbirdə Mədəniyyət və Turizm, Rabitə və Yüksək Texnologiyalar, İqtisadiyyat və Sənaye nazirliklərinin, Standartlaşdırma, Metrologiya və Patent üzrə Dövlət Komitəsinin nümayəndələrinin mövzu ətrafında müzakirələri keçirilir.\nTədbirin məqsədi əqli mülkiyyətin və müəllif hüquqlarının davamlı iqtisadi inkişafda və informasiya cəmiyyətinin formalaşmasındakı əhəmiyyətini diqqətə çatdırmaq, əqli mülkiyyətin yaradıcılarına olan hörmət və ehtiramı nümayiş etdirmək, diqqəti mədəni irsin və adət-ənənələrimizin qorunub saxlanmasına yönəltməkdir.


“Huawei” 2013-cü ildə tədqiqatlara 5,4 milyard dollar xərcləyib\nÇinin “Huawei” şirkətinin 2013-cü ildə yeni texnologiyaların hazırlanmasına xərcləri 33 milyard yuana (5,4 milyard dollardan çox) çataraq mədaxilin 14 faizini təşkil edib. Bu barədə şirkətin məlumatında deyilir.\n2004-2013-cü illər ərzində şirkət elmi-tədqiqat və təcrübi-konstruksiya işləmələrinə (R&D) ümumilikdə təxminən 154 milyard yuan (hazırkı məzənnə üzrə 25,4 milyard dollar) sərf edib. Bundan başqa, Çin istehsalçısı 2018-ci ilədək “5G” simsiz rabitə standartının işlənməsinə 600 milyon dollardan çox vəsait xərcləmək niyyətində olduğunu bildirib.\n“Huawei”in maliyyə direktoru Keti Menq 2013-cü il üçün şirkətin auditor yoxlamasından keçməyən maliyyə göstəriciləri haqqında ilkin məlumatlar təqdim edib. Məlumatlara əsasən, 2013-cü ildə “Huawei”in satışdan əldə etdiyi mədaxilin ümumi həcmi 238 milyard yuandan (təxminən 39,3 milyard dollar) çox olmaqla 2012-ci ilin göstəricisi ilə müqayisədə 8 faiz artıb. Maliyyə direktoru həmçinin qeyd edib ki, ötən il ərzində şirkətin əməliyyat gəlirləri 29 milyard dollara (478 milyon dollar) yaxın olacaq ki, bu da 2012-ci ilin analoji göstəricisindən 43 faiz çoxdur.\n2013-cü ilin üçüncü rübünün yekunları üzrə "Huawei” simsiz rabitə üçün radio avadanlıqlarının tədarükü üzrə dünya lideri olmaqla 28,1 faiz bazar payına sahib çıxıb. “IDC” analitik şirkətinin məlumatına görə, şirkət 4,8 faiz payla smartfon istehsalçıları arasında liderlər üçlüyünə də daxil olub. Las-Veqasda keçirilən “CES-2014” sərgisində “Huawei” 2014-cü ildə 80 milyon smartfon satmaqla bağlı planlarını açıqlayıb, eləcə də “Ascend Mate 2 4G” smartfonu və “Android” əməliyyat sisteminin idarəetməsi ilə işləyən “Tron” oyun qurğusu daxil olmaqla bir sıra istehlak məhsullarını nümayiş etdirib, - "Digit” yazır.\nMəqalədə : “Huawei” 2013-cü ildə tədqiqatlara 5 4 milyard dollar xərcləyib


İt canlı yayıma çıxdı - Hava proqramı/VİDEO - VİDEO - ATV.AZ\nİt canlı yayıma çıxdı - Hava proqramı/VİDEO - VİDEO\n22.10.2014 18:17 706 dəfə oxunub\nİtlə yoldaşlıq edənin çomağı əlində gərək. Kanadada bir aparıcının canlı yayımda heyvan sevgisini nümayiş etdirmək cəhdi ona baha başa gəlib. Canlı yayıma çıxarılan bir çoban iti, bütün yayıma mane olaraq, aparıcıya çətin anlar yaşadıb.\nATVxəbər.az-ın məlumatına görə,Kanadanın Edmonton şəhərində Yerli telekanallardan birində həftəlik hava proqnozunu oxumaq üçün tamaşaçılar qarşısına çıxan Mayk Sobel ənənəvi olmayan qonağı ilə sakinləri bir az da əyləndirməyə çalışıb. Amma çoban itinin sözə baxmaması aparıcının planlarını alt üst edib. Boğazındakı kəndiri aparıcının əlindən almağa çalışan it, bir neçə dəfə Mayk Sobeli yerə yıxmağa da cəhd edib. Canlı yayımda aparıcı ilə oynamaq istəyən heyvan Mayk Sobelin proqramı yekunlaşdırmasına imkan verməyib.\nVəziyyətin ağırlaşdığını, artıq xaltanın da qopduğunu görən aparıcı rejissorlardan yayımı dayandırmağı xahiş edib. İt studiyadan çıxarılandan sonra yekunlaşan həftəlik hava proqramı kanadalılara bir həftə müzakirə etmək üçün yeni mövzu verib.


Kimlər ki bizi tənqid edir, onlar gərək öz problemlərinə də nəzər salsınlar”\nSəfir Pərviz Şahbazov alman mətbuatının Avropa Oyunları kontekstində ölkəmizə qarşı apardığı kampaniyanı ifşa etdiklərini düşünür\n“Bu gün Azərbaycan regionumuzda aparıcı dövlətdir. Almaniya da Avropa İttifaqında aparıcı dövlətlərdən biridir. Sözsüz ki, Azərbaycan həm Almaniya ilə ikitərəfli münasibətlərdə, həm də Avropa İttifaqının mühüm üzvü kimi bu ölkə ilə əlaqələrin inkişafında maraqlıdır”. Azərbaycanın Almaniyadakı fövqəladə və səlahiyyətli səfiri Pərviz Şahbazovun “Kaspi” qəzetinə müsahibəsində səsləndirdiyi bu fikirlər Almaniya ilə Azərbaycan arasında siyasi, mədəni və iqtisadi sahələrdə əməkdaşlığın hazırkı durumuna və gələcək taleyinə aydınlıq gətirib.\nKimlər ki, bizi tənqid edir...\n- Cənab səfir, Bakıda keçirilən ilk Avropa Oyunları artıq başa çatıb. Oyunlar zamanı Bakı Avropadan necə görünürdü?\n- İlk Avropa Oyunları çox möhtəşəm keçirildi. Azərbaycan bu oyunlarla həqiqətən bütün səviyyələrdə beynəlxalq tədbirlər keçirmək iqtidarında olduğunu bir daha nümayiş etdirdi. Sözsüz ki, təkcə Avropadan deyil, həm də bütün dünyadan bu oyunları maraqla izləyirdilər. Bu oyunlar ilk növbədə Avropa qitəsinin ilk oyunları idi. Miqyasına görə Avropa Oyunlarını Yay Olimpiya Oyunları ilə müqayisə edirlər. 24 yaşı olan bir dövlətin bu cür əhəmiyyətli tədbiri qısa zaman kəsiyində bu qədər yüksək peşəkarlıqla hazırlaması və həyata keçirməsi hətta təəccüblə qarşılandı. Üstəlik bizim idmançıların yarışlarda yüksək göstəricilər nümayiş etdirməsi xüsusi qürur hissi doğurdu.\n- Hazırkı Azərbaycan-Almaniya əlaqələrini necə dəyərləndirirsiniz?\n- Azərbaycan və Almaniya əlaqələri çox geniş spektri əhatə edir. Demək olar ki, bu iki ölkə arasında elə bir sahə yoxdur ki, orada əməkdaşlıq olmasın. İstər siyasi, istər iqtisadi, istər mədəniyyət sahəsində, istərsə də nazirliklər, təşkilatlar, QHT-lər və təhsil ocaqları arasında münasibətlər çox genişdir. Əlbəttə, bu münasibətlər bir gündə qurulmayıb və müəyyən tarixi köklərə söykənir. Tarixə nəzər salsaq görərik ki, hələ təxminən 200 il əvvəl Napoleonun qırıcı müharibələri nəticəsində üzlərini Şərqə tutmuş bir qrup alman ailələri Azərbaycana gələrək burada məskunlaşmışlar. Onlar Azərbaycanda özləri üçün yeni vətən tapmış, burada uzun illər fəaliyyət göstərib, yaşayıb-yaratmışlar. Düzdür, 2-ci Dünya müharibəsi zamanı o vaxtkı Sovet hakimiyyəti Azərbaycanda yaşayan almanları uzaq Sibirə və Qazaxıstana sürgün etmişdir. Sonralar imkan yarandıqda almanların bir hissəsi yenidən Azərbaycana qayıdıb, məhz bizim ölkədə öz yaşayışlarını davam etdiriblər.\nBu gün Azərbaycan regionumuzda aparıcı dövlətdir. Almaniya da Avropa İttifaqında aparıcı dövlətlərdən biridir. Sözsüz ki, Azərbaycan həm Almaniya ilə ikitərəfli münasibətlərdə, həm də Avropa İttifaqının mühüm üzvü kimi bu ölkə ilə əlaqələrin inkişafında maraqlıdır. Eyni zamanda, Almaniya üçün Azərbaycan regionun aparıcı siyasi və iqtisadi qüvvəsi olduğundan bu dövlət bizimlə yaxından əməkdaşlıq etməyə can atır. Almaniya Azərbaycanın məlum beynəlxalq və regional enerji layihələrinə çox böyük önəm verir. Bu da ilk növbədə Azərbaycanı Almaniya üçün maraqlı tərəfdaş edir. Üstəlik Azərbaycanın dinamik inkişaf edən iqtisadiyyatı da Almaniya üçün cəlbedicidir. Almaniya iqtisadi sahədə başqa ölkələrlə intensiv əməkdaşlıq edən ölkədir. İxracat üzrə də uzun illərdir ki dünya üzrə ən yüksək göstəricilərə malikdir. Bu baxımdan, Almaniya böyük potensiala malik olan, dinamik inkişaf edən iqtisadiyyatlarla daha yaxından əməkdaşlıq etməkdə maraqlıdır. Məhz bu cür yanaşmadan çıxış edərək, Almaniya bütün MDB məkanında özünün Rusiyadan sonra ikinci xarici ticarət palatasını məhz Azərbaycanda təsis edib.\n- Son vaxtlar Almaniya mətbuatında Azərbaycan əleyhinə yazılar çoxalıb və antiazərbaycan çağırışlar eşidilir. Xüsusən, bu münasibət Avropa Oyunları ərəfəsində daha qabarıq üzə çıxdı. Sizcə, bu münasibətlər haradan qaynaqlanır? Ölkə rəsmləri ilə bu barədə müzakirələriniz olubmu?\n- Əfsuslar olsun ki, özünü “azad mətbuat” adlandıran bir sıra alman KİV-ləri əslində kənar faktorların təsiri altında fəaliyyət göstərirlər ki, bu da obyektiv jurnalistika ilə bir araya gəlmir. Biz Səfirlik olaraq alman mətbuatının Avropa Oyunları kontekstində ölkəmizə dair yaydığı qərəzli məlumatlara qarşı bəyanatla çıxış etmiş və bu çirkli piar kampaniyasını ifşa etmişik. Bu bir reallıqdır ki, gənc, dinamik inkişafa malik olan, müstəqil siyasətini quran, öz maraqlarına cavab verən beynəlxalq və regional layihələri həyata keçirən, işğalçı Ermənistandan başqa bütün qonşuları ilə mehriban qonşuluq münasibətləri qura bilən və yalnız Azərbaycan xalqının maraqlarına xidmət edən dövlətimizi istəməyən siyasi dairələr mövcuddur. Əlbəttə, bunun ayrılmaz bir hissəsi Azərbaycan əleyhinə daim fəaliyyət göstərən erməni diasporu və onların havadarlarıdır ki, onlar bütün dünyada, o cümlədən Almaniyada da fəaldırlar. Bundan əlavə, bu cür əsassız ittihamlar, Azərbaycanın imicinə zərər vurmaq məqsədi daşıyan qara piar fəaliyyəti ölkəmizə qarşı bir təzyiq vasitəsi kimi istifadə olunur. Biz onların nə qədər qərəzli, heç bir əsası olmayan məlumatlara söykənən ittihamlar səsləndirdiklərini görürük. Biz bu ittihamları qətiyyətlə rədd edirik və bu haqda da açıq-aşkar öz bəyanatımızda bildirmişik, həmçinin bəzi siyasi dairələrin də nəzərinə çatdırmışıq. Almaniya mətbuatını qərəzli adlandırdığımıza görə Bundestaqda Səfirliyimizi kəskin tənqidə məruz qoyublar. Maraqlısı budur ki, onlar bizi əsassız tənqid edəndə, bunu mətbuatın azadlığı kimi təqdim edirlər. Biz olanlara münasibət bildirdikdə isə, bunu mətbuata hücum kimi qələmə verməyə çalışırlar. Beləliklə də Almaniyada bəzi söz azadlığı “müdafiəçiləri” əslində bizim müstəqil fikir ifadə etmək azadlığımıza qarşı çıxmış olurlar.\nBiz də öz münasibətimizi boş yerə bildirmirik, bunun üçün əsasımız var. Bundan sonra da öz mövqeyimizi eyni dərəcədə nümayiş etdirəcəyik. Bilirsinizmi, bütün ölkələri tənqid etmək olar. Almaniyada uşaq yoxsulluğu, sosial-təhsil sisteminin problemləri var. Miqrantlarla rəftar, polisin nümayişçilərlə sərt davranış problemləri mövcuddur. Kimlər ki, bizi tənqid edir, onlar ilk növbədə gərək öz problemlərinə də nəzər salsınlar.\n- Bütün bu əlaqələrin və münasibətlərin fonunda bir diplomat kimi alman-Azərbaycan əlaqələrinin gələcəyini necə görürsünüz?\n- Mən bir diplomat kimi nikbinəm. Bir tərəfdən iki ölkə arasında əlaqələrin inkişafına mane olmaq istəyən müxtəlif qüvvələrin olduğunu etiraf etməliyik. Eyni zamanda, bu iki dövlətin qarşılıqlı maraqları var. Bu gün də dünya təcrübəsi onu göstərir ki, dövlətlər öz siyasətlərində daha çox praqmatizmə üz tuturlar. Bu praqmatizm isə onu diqtə edir ki, bu iki dövlət öz münasibətlərini mövcud kəsişən maraqlar üzərində qursunlar. Bunu bizim ötən illər ərzində yaşadığımız təcrübə də göstərir. 2012-ci ildə “Avroviziya” mahnı müsabiqəsi Azərbaycanda keçiriləndə də Almaniya mətbuatında eyni cür qarayaxma kampaniyası keçirilirdi. Buna baxmayaraq, ondan sonra həm siyasi, həm iqtisadi, həm də digər sahələrdə əlaqələr bərpa olundu və irəli getdi.\nKeçən ilin oktyabrında Almaniyanın Xarici İşlər Naziri Frank-Valter Ştaynmayer Azərbaycana səfər etdi. Daha sonra Almaniya tərəfinin dəvəti ilə Prezident İlham Əliyev bu ilin əvvəlində bu ölkəyə iki səfər gerçəkləşdirdi. AFR Kansleri Anqela Merkelin dəvəti ilə gerçəkləşən səfər zamanı iki ölkə arasında ikitərəfli münasibətlər geniş müzakirə olundu, gələcək perspektivlər müəyyənləşdirildi. Digər səfər isə Prezident İlham Əliyevin Münhen Təhlükəsizlik Konfransında iştirakı ilə əlaqədar oldu. Bu konfrans çərçivəsində ilk dəfə olaraq Avropadakı digər münaqişələrlə yanaşı Ermənistan-Azərbaycan, Dağlıq Qarabağ münaqişəsinin də müzakirə olunduğu sessiya keçirildi. Cənab Prezident həmin sessiyada Ermənistanın işğalı haqqında geniş məlumat verdi və Azərbaycanın münaqişənin həllinə dair mövqeyini açıqladı.\nİkitərəfli səfərlər yenə də gözlənilir. Düzdür, Almaniya Bundestaqı Avropa Oyunları ilə bağlı Azərbaycanı əsassız ittiham edən qərəzli qətnaməni qəbul etməklə bir növ ölkəmizə arxadan zərbə vurdu və münasibətləri bir qədər gərginləşdirdi. Ancaq bu məsuliyyət Almaniya tərəfinin, daha doğrusu, həmin qətnaməni qəbul edən təxminən 35 nəfər siyasətçinin üzərinə düşür ki, onların da ölkəmizə qarşı mövqeyindən xəbərdarıq. Lakin keçmiş təcrübə onu göstərir ki, biz bu cür çətin mərhələləri keçib yenə də münasibətlərin inkişafına nail ola bilərik. Ümidvaram ki, Almaniya tərəfi buna nail olmaq üçün konstruktiv mövqe nümayiş etdirəcək.\n- Sözsüz ki, ölkələr arasında münasibətlərin formalaşmasında mədəni əlaqələr həmişə mühüm rol oynayır. Bu baxımdan, iki ölkə arasında bu tip əlaqələr haqqında nə deyərdiniz?\n- Mədəniyyət sahəsində əməkdaşlığımız xüsusi əhəmiyyət kəsb edir. İlk dəfə olaraq Avropada Azərbaycan Mədəniyyət İli məhz 2008-ci ildə Almaniyada keçirilmişdir. Bir il ərzində Almaniyanın 8 federal torpağında 90-dan çox mədəniyyət tədbiri təşkil olundu. Almaniya da Azərbaycanın bu təşəbbüsünə bir cavab olaraq 2009-cu ildə Azərbaycanda Alman Mədəniyyət Həftələri keçirdi. Heydər Əliyev Fondunun təşkilatçılığı və Səfirliyimizin dəstəyilə artıq üçüncü ildir ki, Almaniyanın əksər federal torpaqlarını əhatə etməklə önəmli mədəniyyət tədbirləri keçiririk. Bu tədbirlər ölkənin birinci xanımı, Heydər Əliyev Fondunun prezidenti Mehriban Əliyevanın təşəbbüsü və himayəsi ilə təşkil olunur. Eyni zamanda, Fondun təşəbbüsü ilə Azərbaycan incəsənətini, mədəniyyətini və ədəbiyyatını təbliğ edən materiallar yüksək səviyyəli tərtibatla alman dilinə tərcümə olunub. Həmin materiallar Almaniyada geniş şəkildə yayılır.\n- Berlin-Bakı Qalereyasında olarkən səfirlik tərəfindən də onlara dəstək göstərildiyi qeyd olundu. Həmin qalereyanın iki ölkə arasındakı rolunu necə dəyərləndirirsiniz?\n- Bu Qalereyanın doğrudan da Almaniya və Azərbaycanın mədəni və siyasi münasibətlərinin inkişafında müəyyən bir rolu var. Artıq 7 ildir ki, Berlin-Bakı Qalereyası bu münasibətlərin inkişafına xidmət edir, iki ölkə arasında mədəniyyət körpüsü yaradır. Qalereya həm Azərbaycan rəssamlarının, həm də Azərbaycan və alman rəssamlarının birgə sərgilərini keçirir, bəzi hallarda isə digər ölkələrin rəssamlarını cəlb etməklə beynəlxalq layihələr reallaşdırır. Qalereya həmçinin, Bakıda Rəssamlıq Akademiyasında müsabiqələr keçirərək qalibləri mükafat olaraq Almaniyaya gətirib onlar üçün ustad dərsləri təşkil edir. Bu, bir növ Azərbaycanın incəsənət tələbələrinin təhsilinə töhfədir.\n- Avropa ölkələrində fəaliyyət göstərən diaspor təşkilatlarımız arasında əlaqələrin zəif olduğu, ümumiyyətlə ölkəmizin təbliği baxımından onların işlərinin qənaətbəxş olmadığı bildirilir. Bu fikirlərdə nə qədər həqiqət var?\n- Sizinlə təxminən razıyam. Belə çətinliklər əvvəllər olurdu. İndi də bəzən olur, amma kifayət qədər azalıb. Çünki koordinasiya məsələləri müəyyən qədər həllini tapıb. Təxminən 7 il əvvəl biz Almaniyadakı Azərbaycan diaspor fəalları ilə bir araya gəldik və Berlin şəhərində Almaniyada yaşayan Azərbaycanlıların Koordinasiya Mərkəzini qurduq. Almaniyada fəaliyyət göstərən Azərbaycan diaspor təşkilatlarının rəhbərləri sırasından Mərkəzin Rəyasət Heyətinin üzvləri seçildi. Bu Mərkəz heç də ayrı-ayrılıqda fəaliyyət göstərən cəmiyyətlərin üst təşkilatı deyil, sadəcə, onların arasında əlaqələndirməni təmin edən, münasibətləri yaradan və onların yaxşılaşmasına dəstək verən baza oldu. Bu təşkilat qısa müddətdə özünü doğrultdu.\nBundan əlavə, hər ilin sonunda bütün Almaniya boyu fəaliyyət göstərən diaspor təşkilatlarının rəhbərləri ilə Səfirlikdə geniş tərkibdə görüş keçirilir. Bizim diasporumuz son illər xeyli fəallaşıb. Sözsüz ki, Azərbaycanın dövlət başçısının xaricdə fəaliyyət göstərən diaspor təşkilatlarına göstərdiyi diqqət və qayğı, ölkəmizin beynəlxalq aləmdə gün-gündən yüksələn imici və mövqeyi həmin təşkilatları da ölkəmizə daha çox bağlayır və fəallıqlarını artırır.\n- Həmişə deyirik ki hər birimiz Vətən üçün nəsə etməliyik. Bu baxımdan gənc nəslin üzərinə böyük məsuliyyət düşür. Siz gənc bir səfir kimi gənclərin öz vətənlərinə töhfə vermələri üçün nə tövsiyə edərdiniz?\n- Biz bütövlükdə Almaniyadakı azərbaycanlı gənclərin fəaliyyətindən razıyıq. Bura Azərbaycanın müvafiq dövlət proqramı ilə və ya öz hesablarına yol tapıb oxumağa gələn tələbələrimiz ölkəmizin ən fəal təmsilçilərindəndirlər. Onlar özlərini hər zaman həm savad və intellekt, həm də vətənpərvərlik nöqteyi-nəzərindən ən müsbət tərəfdən göstərmişlər. Onların ölkəmizin və xalqımızın maraqlarını qorumağa hər zaman hazır olmaları qürurverici faktdır. Yüksək savada malik olan, alman dilini mükəmməl bilən, müasir informasiya məkanın nəbzini hiss edən tələbə və gənclərimizin xaricdə fəallığını önəmli hesab edirəm. Bu ona görə önəmlidir ki, onlar Azərbaycan haqqında həqiqətləri bu ölkədə geniş yaymaq imkanına malikdirlər və oxuduqları ali məktəblərdə onların yaydığı məlumatlar minlərlə alman gəncinə yetişmiş olur.


Nikolay Yejov — Vikipediya\nrus. Никола́й Иванович Ежо́в\n4 fevral 1940 (44 yaşında)\nNikolay İvanoviç Yejov(rus. Никола́й Иванович Ежо́в, IPA: [[Beynəlxalq fonetik əlifba|[nʲɪkɐˈlaj jɪˈʐof]]]; 1 may, 1895; 4 fevral, 1940)—SSRİ NKVD-nin kommissarı.\n1895-ci ildə Peterburqda (indiki Sankt-Peterburqda) anadan olan Nikolay İvanoviç Yejov 14 yaşından başlayaraq, müxtəlif zavodlarda fəhləlik etməyə başladı. Eyni zamanda işləyə-işləyə də ibtidai təhsil aldı. 1917-ci ildə bolşeviklərə qoşulan Yejov özünü, necə deyərlər, gözə soxmaqla vəzifə kürsüsündə sürətlə irəliləməyə başladı. Vətəndaş müharibəsi illərində Yejov hərbi hissələrdə komissar vəzifəsində işləyirdi. Müharibədən sonra, 1920-ci ildə o, Türküstana gedir və burada bir sıra vəzifələrdə çalışır. Əvvəlcə, Semipalatinsk vilayətində, sonra isə Qazaxıstan ölkə partiya komitəsinin katibi vəzifəsində işləyir. O, ali təhsil almasa da, Stalinə sədaqəti ilə diqqəti cəlb edirdi. 1927-ci ildə Stalinə sədaqətinə görə, onu Ümumittifaq Kommunist (Bolşeviklər) Partiyasında (ÜKP) məsul vəzifəyə irəli çəkdilər. Kollektivləşmə dövründə Yejov Stalinə sədaqətini əsl cəlladlara xas olan tərzdə nümayiş etdirməyə başladı. 1929-1930-cu illərdə o, SSRİ Torpaq Komitəsi sədrinin müavini vəzifəsinə irəli çəkildi. O burada az-çox imkanı olan bütün kəndliləri qolçomaq elan etdi və onlara qarşı sərt tədbirlər görülməsi barədə müvafiq orqanlar qarşısında məsələ qaldırdı. Yejov 1930-34-cü illərdə ÜKP-nin kadrlar şöbəsində işlədi. Həmin dövrdə o, Stalinin kadr siyasətini həll edən əsas fiqurlardan biri sayılırdı. Bu vəzifədə də cəlladlığını ən sərt şəkildə həyata keçirməyə başladı. Yejov bu vəzifədə çalışarkən, Stalinə sədaqətinə şübhə etdiyi köhnə, sınanmış kadrları bir-bir aradan götürməyə başladı. O dövrdə məşhur çekistlər kimi tanınan Prokofyevi, Luryeni, Ostrovskini, Feldmanı, baron Stayqeri və digərlərini ya sürgünlərə göndərdi, ya da şəxsən özü onları güllələdi. Qısa müddətdə Yejov 325 çekisti "vətənə xəyanət" üstündə məhv etdi. Halbuki onların böyük əksəriyyətinin heç bir günahı yox idi. 26 sentyabr 1936-ci ildə Stalin Henrix Yaqodanı Xalq daxili işlər komissarı vəzifədən azad edərək, onun yerinə "partiya qarşısındakı müstəsna xidmətlərinə görə" Yejovu təyin etdi.. Oktyabr ayının 1-də artıq Yejov özünün bu vəzifədə ilk əmrini imzaladı.\nBu vəzifədə sələfi Henrix Yaqodanın tabeliyində olan bütün sahələr: həm Dövlət Təhlükəsizliyi orqanları (orijinal - ГУГБ НКВД СССР), həm milis, həm də yangından mühafizə və şosse yolları idarələri kimi köməkçi xidmətlər Yejovun tabeliyinə keçdi. Yeni, kifayət qədər yüksək vəzifəyə təyin edilməsi Yejovu daha ağır cinayətlər törətməyə şirnikləndirdi. 28 yanvar 1937-ci ildə Yejova SSRİ dövlət təhlükəsizliyi generalı rütbəsi verildi  (sonradan, 24 yanvar 1941-ci ildə isə həmin rütbədən məhrum edildi ). Həmin ildə o, 13-cü Alma-Ata motomexanikləşdirilmiş polkunun fəxri qızıl əsgəri seçildi. 1937-ci ildə isə Orconikidze vilayətinin Sulimovo şəhəri Yejov - Çerkassk adlandırıldı. O, Lenin ordeni ilə təltif edildi. Xüsusi tapşırıqları yerinə yetirdiyinə görə, sərhəd və daxili qoşunlar məktəbinə də Yejovun adı verildi. 1938-ci ildə Yejovun göstərişi ilə Tatarıstanda təmizləmə əməliyyatlarına başlanıldı. Nəticədə, qısa müddətdə minlərlə adam xalq düşməni elan edilərək, ya sürgünlərə göndərilir, ya da güllələnilirdi. Yejovun düşmən hesab etdiyi adamlar içərisində nəinki yüksək vəzifələrdə işləyən dövlət xadimləri, həm də siyasətdən başı çıxmayan sadə adamlar - çobanlar belə var idi. Heç nədən xəbəri olmayan keçilərə çox süd versin deyə mahı oxuyan qazax çobanı Yejov xalq düşməni, elan edərək güllələdir. Bundan xəbər tutan Stalin: "Çobanı antisovet adlandıran adam ölünü də xalq düşməni çıxara bilər", - deyir və susur. Və bundan sonra Yejovun bəxti tərsinə işləməyə başlayır. Amma o, Stalindən özünə qarşı hər hansı bir təhlükə gələ biləcəyinə inanmırdı və eyni tərzdə minlərlə adamı ölümə göndərməkdə davam edirdi. Belə ki, təkcə 1937-ci ildə Yejovun əmri ilə 3170 yüksək vəzifə tutan adam güllələnmişdi. Onların arasında SSRİ-yə sədaqəti ilə tanınan onlarla çekist, general var idi. Amma çobanın ahı Yejovu tutmuşdu. Çoban əhvalatını Yejova bağışlaya bilməyən Stalin 1938-ci ildə Yejovun başqa vəzifəyə keçirilməsi adı altında onu daxili işlər komissarlığından azad etdi. Onun yerinə isə Beriya təyin edildi. Yejovla "siçan-pişik" oyunu oynayan Stalin onu əvvəlcə su nəqlyyatı naziri təyin etdi. Yejov bununla barışa bilmirdi və hər gün içməklə dərdini unutmağa çalışırdı. 1939-cu ildə Stalinin şəxsi əmri ilə Yejov həbs edildi. Onu antisovet təxribatı aparmaqda və dövlət çevrilişi hazırlamaqda ittiham etdilər. Yejov məhkəmədə özünə qarşı irəli sürülən ittihamların hamısını rədd etdi. O, eyni zamanda bəzi günahlarının olduğunu da bildirdi və dedi ki, cəmisi 14 min çekist güllələyib. Amma görünür, bu, az olub. 1940-cı ilin fevral ayının 3-də Yejova ölüm hökmü kəsildi. Ertəsi gün o güllələndi. Yejovun güllələnməsi barədə Stalinə dərhal xəbər verdilər. Beləliklə, Yejov qaniçənliyinin qurbanı oldu. Amma Yejovun başına gələnlər ondan sonra bu vəzifəyə təyin edilənlər üçün dərs olmadı...\n↑ Yaqoda rabitə üzrə Xalq komissarı vəzifəsinə təyin olundu, lakin tezliklə – 1937-ci ildə həbs olunaraq, 1938-ci ilin fevral ayında Üçüncü Moskva prosesində mühakimə olundu, xarici kəşfiyyatlar ilə əməkdaşlıqda və Maksim Qorkinin ölümündə günahkar bilindi — bax. Буровский А. 1937. Контрреволюция Сталина — М: Яуза, Эксмо, 2009. — 288 с. — ISBN 978-5-699-37548-6.\n"Мартиролог жертв политических репрессий, расстрелянных и захороненных в Москве и Московской области в 1918−1953 гг. // Сайт Сахаровского центра (www.sakharov-center.ru) (Yoxlanılıb 30 yanvar 2014)".\nТексты докладов и выступлений Н.Ежова, приведенные в книге «Сталинский питомец» — Николай Ежов\nBöyük katalan · Böyük norveç · Böyük rus · Laruss ensiklopediyası · Britannica (onlayn) · Brockhaus · Treccani · Universalis\nMənbə — "https://az.wikipedia.org/w/index.php?title=Nikolay_Yejov&oldid=5865453"\nBu səhifə sonuncu dəfə 25 mart 2021 08:43 tarixində redaktə edilib.


Azərbaycanda 200 mindən artıq vətəndaş peyvənd vurdurub » Qarabaginfo.az\nQadının əl-ayağını və ağzını bağlayaraq öldürənlər həbs edildi\nƏrinin döydüyü arvadın gözündən qan axdı - FOTO\nTarix: 23-02-2021 | Saat: 12:10\n“Fevral ayının 23-ü üçün 200 mindən artıq vətəndaş COVID-19 xəstəliyinə qarşı vaksinasiya edilib”.\nBu barədə Qarabaginfo.az-a Səhiyyə Nazirliyindən məlumat verilib.\nBildirilir ki, “Azərbaycan Respublikasında COVID-19 xəstəliyi əleyhinə 2021-2022-ci illər üçün Vaksinasiya Strategiyası”na uyğun olaraq ölkə üzrə peyvəndlənmə prosesi mərhələli şəkildə davam edir. Strategiyaya əsasən hazırkı mərhələdə 50 yaş və daha yuxarı şəxslərin vaksinasiyası həyata keçirilir:\n“Vətəndaşlarımızı vaksinasiya prosesində aktiv iştirak etməyə çağırırıq. Xüsusən yaşı 50-dən yuxarı olan şəkərli diabet xəstələrini COVID-19 virusuna qarşı vaksinasiyaya dəvət edirik”.\nMəlumatda həmçinin qeyd olunub ki, bütün dünyaya yayılmış COVID-19 xəstəliyinə qalib gəlmək üçün qısa zamanda kollektiv immunitet qazanılmalıdır. Bu səbəbdən də vaksinasiya edilənlərin sayının artması ölkəmizdə yayılan COVID-19 pandemiyasının sönməsinə səbəb olacaq.\n134 dəfə oxunub.\n3-02-2020, 18:39 Bu da KİVDF-nin pul ayırdığı qəzetlər - Siyahı\n6-02-2019, 12:20 Abşeronda marşrut avtobusu qəzaya düşdü: Yaralılar var\n14-12-2017, 08:48 Bakı möhtəşəm şəhərdir və “Expo-2025” sərgisinin təşkili üçün ən perspektivli namizəddir\n19-03-2020, 16:06 Türkiyəli general koronavirusdan öldü\n19-01-2021, 20:39 QMİ sədrinin Dağlıq Qarabağla bağlı müraciətinə Vatikandan cavab gəlib\n2-10-2020, 10:49 Prezident İlham Əliyev Nizami Gəncəvi Beynəlxalq Mərkəzinin üzvlərinə təşəkkür edib\n1-11-2019, 13:06 Prezident Administrasiyasına yeni rəhbər təyin edilib - SƏRƏNCAM\n19-10-2020, 14:59 Ermənistan ordusu döyüş bölgəsində manekenlərdən istifadə edir\n29-05-2020, 16:45 Prezident İlham Əliyev xorvatiyalı həmkarını təbrik edib\n21-10-2020, 14:14 “Azərbaycan Prezidenti çox qətiyyətli çıxış edir!” - Erməni rejissor\nDünən, 23:13“Noyabrın 10-da Ermənistan Bakıya raket atıb” - Rusiyadan SENSASİON AÇIQLAMA\nDünən, 22:59Britaniya Nümayəndələr Palatası Xocalı soyqırımının 29-cu ildönümü münasibətilə Bəyanat yayıb\nDünən, 21:03Paşinyan yenə Putinə zəng etdi\nDünən, 20:29Bərdədə vəzifəli şəxslər korrupsiyaya görə HƏBS EDİLDİ\nDünən, 20:25Müsəlman dünyasının ilk qadın deputatının xatirəsi Tbilisidə əbədiləşdirilib


Azərbaycan qadınlarından Fuad Qəhrəmanlıya SƏRT SÖZLƏR: O, buna görə... - FOTO\n27 Sentyabr 2019 12:25\nYeni Azərbaycan Partiyasının (YAP) qərargahında partiyanın Qadınlar Şurasının təşəbbüsü ilə “Ailə və cəmiyyət: məsuliyyət və ənənə” mövzusunda dəyirmi masa keçirilib.\nPublika.az xəbər verir ki, dəyirmi masada ölkədə fəaliyyət göstərən siyasi partiyaların, qadın təşkilatlarının, YAP-ın Bakı şəhəri üzrə rayon təşkilatları qadınlar şuralarının sədrləri iştirak ediblər.\nDəyirmi masada çıxış edən YAP Siyasi Şurasının üzvü, partiyanın Nəsimi rayon təşkilatının sədri, Milli Məclisin deputatı Məlahət İbrahimqızı deyib ki, Azərbaycanda ailəyə həmişə "kiçik dövlət" deyilib:\n“Biz Azərbaycan qadınları qürurla deyə bilərik ki, ailənin möhkəmlənməsində qadınların xüsusi rolu var. Ölkədə vətəndaş cəmiyyətinin qurulmasında da qadın QHT-lər müstəsna şəkildə iştirak ediblər. Bu gün bir ailədəki çağırışların cəmiyyətə sızması biz qadınları narahat edir. Azərbaycan qadını xalqın tarixində mühüm rol oynayıb. Belə bir deyim var, insan atadan yetim qalmır, anadan yetim qalır. Qədim türklər “Qadın haqqı Tanrı haqqıdır” deyiblər. Onlar qadın haqqını Tanrı haqqı kimi dəyərləndiriblər. Bütün büynəlxalq təşkilatların sənədlərində bir qadına qarşı zorakılıq bütün qadınlara qarşı zorakılıq kimi qiymətləndiirlir. Azərbaycanda Ailə, Qadın və Uşaq Problemləri üzrə Dövlət Komitəsi fəaliyyət göstərir. 1979-cu ildə qəbul edilən BMT konvensiyasının bu il 40 illiyidir. Qadınlarla bağlı Azərbaycanda da xeyli qanunlar qəbul edilib. Biz də o sənədlərdən çıxış edərək deyirik ki, bir qadının hüququnun pozulması bütün qadınların hüquqlarının pozulmasıdır. Qadın hüuquları insan hüquqlarının fövqündədir”.\nMəlahət İbrahimqızı deyib ki, belə bir tədbirin keçirilməsini daha əvvəl nəzərdə tutublar:\n“Sadəcə, bu günlərdə bir qadına qarşı edilən haqısızlıq, verilən işgəncə bu tədbiri bir qədər də tezləşdirdi. Bu partiya bizimlə rəqib vəziyyətdədir. Amma qadın məsələsinin dəyəri qlobal olduğu üçün biz bu məsələyə siyasi partiyanın məsləsi kimi baxmırıq. Azərbaycan mətbuatında imzası olan bir qadına uzun illər aqressiyanın olması, işgəncə verilməsi digər qadınları narahat etməyə bilməz. Ona görə də biz qadın hüquqları məsələsində həmrəy olmalıyıq. Təsəvvür edin, hakimiyyətə gəlmək iddiasında olan bir partiyanın rəhbərliyində təmsil olunan bu şəxsləri 3-4 qadının işlədiyi bir idarəyə rəhbər qoysalar, həmin idarədə qadınların günü necə olar? Bu mənada biz qadınlar hər zaman həmrəy olmalıyıq. Bütün sahələrdə öz sözümüzü deməliyik”.\nMilli Məclisin deputatı əlavə eidb ki, bir var bu hadisə hansısa ucqar dağ kəndində olsun, bir də var siyasi partiyanın funksionerinin ailəsində baş verin:\n“Zalımın zülmünə göz yummaq zalımlıq etmək qədər günahdır. Neçə illərdir bu ailədə zorakılıq olub. Biz buna səssiz qala bilmərik. O şəxs bütün Azərbaycan qadınlarından üzr istəməlidir”.\nAzəri-Türk Qadınlar Birliyinin sədri Tənzilə Rüstəmxanlı bildirib ki, gündəmi məşğul edən bu hadisə bütün Azərbaycana şamil edilə bilməz:\n“Azərbaycan ailəsində həmişə sevgi və sayğı olub. Ata-ana da özündən böyüklərə hörmətlə yanaşıb. Bu hadisə bizim ailə obrazını ifadə edə bilməz. Bu hadisə məni çox üzdü. Bunu ona görə müzakirə edirik ki, siyasi bunlar hakimiyyətə iddialı insanlardır. Belə bir adamların ailəsində bu cür hadisələrin baş verməsi cəmiyyət üçün təhlükəlidir.\nBu qızımız oturub Avropada, oradan oyazır. Bunu bizim dostumuz da, düşmənimiz də körükləyir. Onlar deyirlər ki, Azərbaycan ailəsi belədir. Biz dünyaya bildirməliyik ki, əslində belə deyil. 1236-cı ildə Hindistanda Babur dövlətinin nümayəndəsi Sultan İltutmuş üç oğlu olmasına baxmayaraq, qızı Raziyə Sultanı taxta çıxarıb. Bu bizim kökümüzün qadına münasibətidir. Buna dair nə qədər istəsəniz örnək verə bilərik. Bu adam qadına, qızına bu qədər zorakılıq edib. Demək, ailədə nələrsə düz olmayıb. Biz buna qarşıyıq. Bir siyasi iqtidara iddialı bir adamın bu qədər zalım olması məni ürküdür. Amma təəccüblənmədim. Çünki onlardan bəzi şeylər çəkmişəm. Nə o qız, nə də o ata bizim millətimizi təmsil edir. Ailədə güvən, bir-birinə inam olar. Bizim qadınımız bu gün dünyada ən gözəl şeyləri haqq edir”.\n"Müharibə Veteranları Qadınlarına Sosial Dəstək" İctimai Birliyinin sədri Radə Abbas qeyd edib ki, Fuad Qəhrəmanlını hələ uşaq vaxtlarından tanıyır:\n“O, görünüşcə sakit adamdır. Amma sonradan mənə məlum oldu ki, ailədə zorakılıq edir. Mən Fuad Qəhrəmanlını qınayıram. Amma o evin qadını Fuadı yola gətirə bilərdi. Niyə gedib Avropadan Azərbaycanı ləkələyirlər? Azərbaycan kişiləri arasında qadına qarşı zorakılıq edənlər var. Mən Fuad Qəhrəmanlı qədər onun qızını da qınayıram. Ona “ar olsun” deyirəm. Niyə bir ailə daxilində 4 adam bir-birini idarə edə bilmədi? 27 ildir əsirlikdə olan qadınlar var, Təcavüzə uğrayan, onlardan uşaq dünyaya gətirən qadınlar var. Əgər Avropada bunları demirsə, demək o vətən xainidir”.\n“Teleqraf Holdinq”in rəhbəri Aynur Camalqızı bildirib ki, məsələni müzakirə edəndə uşaqlara yüklənmək lazım deyil: “Doğrudan da ağrılı bir mövzudur. Məhz buna görə biz bu məsələni bu qədər müzakirə edirik. Xahiş edirəm, bu məsələnin müzakirəsi zamanı uşaqlara yüklənməyək. Başa düşürəm o, travmalı bir gəncdir, amma nəzərə alın ki, o, valideynlərinin - o atanın, o ananın əsəridir. Yəni siz təsəvvür edin ki, o qız danışmasaydı, biz o ailədəki zülmdən heç xəbər tutmayacağdıq. Ona görə də düşünürəm ki, burada o uşaqdan deyil, o atadan və anadan danışmalıyıq. O uşaqların travmalı böyüməsinə görə məsuliyyəti ata-ana daşıyır”.\nAynur Camalqızı hesab edir ki, bu, məişət hadisəsi deyil, ictimai-siyasi məsələdir: “Bu məişət hadisəsini törədən adam hakimiyyətə iddialı bir partiyanın faktiki ikinci şəxsidir. Düzdür, o, partiya sıralarından istefa verdiyini dedi, amma mən bunu kağız üzərində istefa hesab edirəm. Yəqin ki, o, elə o partiyada qalacaq, fəaliyyətinə davam edəcək. Mən bu fikirdəyəm ki, o qadının, qız uşaqlarının şiddətə məruz qalmasına göz yuman partiyanın rəhbərləri mütləq həmin o xanımdan da, onun övladlarından da, bütövlükdə Azərbaycan xanımlarından da üzr istəməlidirlər. Düşünürəm ki, bu, onların boynunun bocudur”.\nAynur Camalqızının sözlərinə görə, şiddət və zorakılıq baş verən ailələrdə travmalı uşaqlar böyüyür: “Biz niyə məişət zorakılığına qarşıyıq? Baxın, biz indi sosial şəbəkələrdə bəzi insanlardakı qəddarlığı, söyüşü, amansızlığı görürük, amma səbəblərini bilmirik. Bunların hamısının kökü ailədən gəlir. Mütləq çalışmaq lazımdır ki, bu yöndə maarifləndirmə işi artırılsın. Media, partiyalar, QHT-lər bu istiqamətdə daha çox iş aparmalıdır ki, ailələrdə şiddət, zorakılıq olmasın. Çünki bu, bütün bir nəsli məhv və şikəst edir, onların travmalı uşaqları yaxşı heç nə vəd etmir. Ona görə də düşünürəm ki, bu məsələdə son dərəcə diqqətli olmalıyıq. Ata haqda kifayət qədər danışıldı, deyilən fikirlərin hamısını bölüşürəm, amma eyni zamanda düşünürəm ki, o uşaqların travmalı böyüməsində həm də ananın çox ciddi günahı var. Çox adam qınadı ki, 18 yaşlı bir gənc atası haqda niyə o ifadələri işlətdi? Amma siz fikir verdinizsə, o uşağın anası mediada ölkədə kifayət qədər tanınmış əmisi Əhəd Abıyev haqqında aşağılayıcı ifadələr səsləndirdi. Açığı, təəccüblənmədim ki, onun böyütdüyü övlad öz atası haqda elə danışır. Deməli, bu uşaqlar bu ananın tərbiyəsi ilə böyüdüyü üçün belədirlər. Kifayət qədər ağrılı, utancverici məsələdir və düşünürəm ki, bu cür nümunələrin olmaması üçün toplumda maarifləndirici işlərə çox geniş yer verilməlidir. Bu məsələdə vətəndaş cəmiyyətinin üzərinə böyük iş düşür. Mən bu tədbirdə həm medianı, həm də vətəndaş cəmiyyətini təmsil edirəm. Media rəhbəri kimi sizə dəstək verməyi öz üzərimə götürürəm”.\n“Demokratik Cəmiyyət” Qadın Hüqularının Müdafiəsi İctimai Biriliyinin sədri Mehriban Abbasquliyeva ailələrdə baş verən zorakılıqların qarşısını almaq üçün sivil boşanmanın zəruri olduğunu vurğulayıb:\n“Qadın anlamalıdır ki, əgər kişi sənə bıçaq çəkibsə, demək, günün birində vuracaq. Ona görə də vaxtında sivil qaydada boşanmaq laızmdır”.\n“Yeni Həyat” Humanitar və Sosial Dayaq İctimai Birliyinin sədri Nailə İsmayılaova qeyd edib ki, 2016-cı ildə Azərbaycanda məişət zorakılığına dair qanun qəbul edildiyi halda, ABŞ-da belə bir qanun yoxdur.\nDigər çıxış edənlər də Fuad Qəhrəmanlının baş verənlərə görə bütün Azərbaycan qadınlarından üzr istəməsinin vacibliyini bildiriblər.\nBütöv Azərbaycan Xalq Cəbhəsi Partiyasının funksioneri Nəzakət Məmmədova isə tədbirin çox önəmli, aktual məsələyə həsr olunduğunu bildirib. Onun sözlərinə görə, ailə dəyərlərinin qorunması, ailədə şiddət, zorakılıq, xüsusilə qadınlara qarşı zorakılıq müzakirəsi çox vacib olan məsələdir:\n“Yeni Azərbaycan Partiyasına təşəkkür edirəm ki, siz bu məsələdə aktivlilk göstərirsiniz. Çoxlu sayda partiyanı, ictimai təşkilatı bu tədbirə dəvət etməklə cəmiyyətdə fikir plüralizminin olduğunu, ictimai müzakirələrə önəm verildiyini sübut edirsiniz. Prezident İlham Əliyev də hələ 2003-cü ildə andiçmə mərasimində hər bir azərbaycanlının prezidenti olacağını bildirmişdi. Bu mənada hətta müxalif mövqedə olsa, müxalifətçi ailə olsa belə Azərbaycan vətəndaşı, azərbaycanlı xanımlar olmasını nəzərə alıb bu xanımların da hüquqlarının qorunması bizim üçün vacib məsələlərdən biridir. Yeni Azərbaycan Partiyası bu tədbiri təşkil etməklə göstərdi ki, siyasi baxışlarına baxmayaraq bütün vətəndaşlara eyni cür yanaşır, eyni münasibəti göstərir. Bu baxımdan tədbir çox önəmlidir”.\nNəzakət Məmmədova qeyd edib ki, Avropa dəyərlərini, Avropaya inteqrasiyanı, demokratiya məsələlərini ön plana çəkən, fəaliyyətində əsas şüara çevirən bir siyasi partiyanın funksionerlərinin Avropa dəyərlərinə, ümumiyyətlə insan hüquqlarına zidd olan davranışları, heç şübhəsiz, tənqid olunmalıdır:\n“Təqdirəlayiq hal odur ki, cəmiyyət bu hadisəyə çox adekvat reaksiya verdi. Bunu şiddətlə qınadı. Bu, təqdirəlayiq bir hal kimi qiymətləndirilməlidir. Yəni, cəmiyyətimiz bu cür məsələlərə biganə qalmır. Dövlət də kimliyindən asılı olmayaraq bütün vətəndaşların, o cümlədən müxalif baxışlara malik vətəndaşların hüquqlarını qoruyur. Onların problemlərini ictimai müzakirəyə çıxarır. Bu da təqdirəlayiq hal kimi qeyd olunmalıdır”.\nNəzakət Məmmədova bildirib ki, qadın hüquqlarının, ümumiyyətlə ölkədə insan hüquqlarının qorunmasına diqqət dövlət siyasətinin qayəsini təşkil edir:\n“Bugünkü müzakirələr də bunun bir göstəricisidir. İstər ölkə daxilində, istər xaricdə, istərsə də müxalif mövqeyindən asılı olmayaraq dövlət heç bir vətəndaşının problemlərini diqqətdən kənarda qoymur. Siyasi partiyaların, ictimai təşkilatların, vətəndaş cəmiyyəti institutlarının da bu cür həmrəylik nümayiş etdirməsi təqdirəlayiq hal kimi qiymətləndirilməlidir. Yəni, cəmiyyət bu cür məsələlərdə həmrəylik göstərir və bunu şiddətlə qınayır”.


Sizin avropa ADAMA filminin nümayişi (Francophonie Baku 2018)\nADAMA filminin nümayişi (Francophonie Baku 2018)\n2018/04/04 / 98\nFrankofoniya Həftələrinin (1-14 aprel) Frankofon Film Festivalı çərçivəsində (3-8 aprel) Fransanın Azərbaycandakı Səfirliyi və Azərbaycan Fransız İnstitutu Simon Rubinin « ADAMA » animasiya filmini təqdim edirlər. Filmin nümayişi 4 aprel çərşənbə günü saat 19.00-da CinemaPlus Azərbaycanda keçiriləcək. Giriş ödənişsizdir.\nQərbi Afrikanın uzaq bir kəndində 12 yaşlı Adama yaşayır. Nassaras-ların hökmranlıq etdiyi, sahil qayalarının o tayında, valehedici bir dünya var. O, ağsaqqalların qadağasına baxmayaraq itkindüşən böyük qardaşı Sambanı tapmağa qəra rverir. Uşaq qətiyyəti iləkişilik yolundainki şafedən Adama, qardaşının axtarışına çıxır və buyol, onu dənizin o tayına, Şimala, birinci dünya müharibəsinin cəbhə xəttinə gətirib ıxardır. Hadisələr 1916-cı ildə baş verir.\nSimon Rubi animasiya filmlərinin sənətkarı və rejissorudur. Adama onun ssenarist Julyen Tilti ilə 2015-ci ildə ərsəyə gətirdiyi ilk animasıyasıdır.\nSimon Rubinin filmi\nFRANSA / Animasiya / 2015 / 82 dəq\nFilm fransızca ingilis alt-yazıları ilə\nCinemaPlus Azərbaycan, Məhəmməd Əmin Rəsulzadə küçəsi\nFrankofoniya Həftələrinin tam tədbir proqramını irəlidəki linkdən əldə edə bilərsiniz : http://urlz.fr/6OuM\nƏlavə məlumat üçün ifa.az saytına daxil olun - Facebook : https://www.facebook.com/Francophonie2018\nAzərbaycanda alman irsinin izləri və memarlığı adlı sərgi keçiriləcək


"Dostlarım mənə “Google Translate” kimi yanaşırlar" - poliqlotla MÜSAHİBƏ - 24media.az\n"Dostlarım mənə “Google Translate” kimi yanaşırlar" - poliqlotla MÜSAHİBƏ\nNəzrin HÜSEYNZADƏ Apr 25, 2020 17:03\nMüasir dövrün tələblərinə cavab vermək üçün xarici dil öyrənmə zərurəti yaranıb. Lakin elə insanlar var ki, onlar zərurətdən deyil, məhz öyrənməkdən zövq aldıqları üçün bu işlə məşğul olurlar. Və onlardan iki xarici dil bilənlərə “bilingual”, üç dil bilənlərə “trilingual”, dörd dil bilənlərə “quadrolingual", beş və daha çox xarici dildə danışanlara isə “poliqlot” deyirlər. 24Media-nın bugünkü qonağı 9 dil bilən poliqlot Aslan Məmmədzadədir.\nXarici dilləri öyrənmək istəyiniz necə yarandı?\n- Orta təhsilimi rus bölməsində tamamladıqdan sonra ali təhsil almaq üçün Türkiyəyə getdiyim zaman bu dili səlis şəkildə anlamaqda problemim olduğunun hiss etdim. Bu problemi aradan qaldıraraq təhsilimi davam etdirmək üçün türk dilini səlis öyrənmək qərarına gəldim. Beləliklə, bu dili mənimsəmənin texnikalarını araşdırdım və türk dilini öyrəndikdən sonra, 18 yaşımda, ingilis dilini təkmilləşdirməyə başladım. İngilis dilini tamamladıqdan sonra isə sıfırdan, heç kimin yardımı olmadan polyak dilini öyrənməyə başlamışam.\nÖyrənməyə davam etmək üçün sizi ilhamlandıran əsas amil nə oldu?\n- Bunun üçün bir çox amillər var. Lakin, xüsusilə iki nüansı qeyd etmək istərdim. Əvvala, şagird olduğum zaman düşünürdüm ki, mən əsla dil öyrənə bilməyəcəm. Amma bu, belə olmadı. Yeni dil öyrənərkən fərqinə vardım ki, insan beyninin dili qavrama prosesi necədir. Bunun yollarını öyrənərək, yeni üsullar kəşf edir və bunları öz tələbələrim üzərində tətbiq edib, onların dil öyrənmə prosesini asanlaşdırmış oluram. Bu da məni daima yeni dil öyrənməyə təşviq edir.\nİkinci nüans gəldikdə isə, düşünürəm ki, hər bir dil bizə yeni fürsətlər qazandırır. Məsələn, yeni insanlar tanıyırıq, müxtəlif mədəniyyətlərə sahib insanlarla münasibətlər qurmaq şansımız olur, həmin dildə məqalələr, kitablar oxuyur və yeni imkanlar əldə etmiş oluruq.\nDil öyrənmənin müəyyən yaşı var? Sizcə, hansı yaş dövründə insan beyni daha çox dil mənimsəyə bilər?\n- Düşünürəm ki, insan istənilən yaşda dil öyrənməyə qadir varlıqdır. Təbii ki, 1-10 yaş aralığında uşağın qavrama qabiliyyəti digər yaş qruplarına nisbətən daha sürətlidir. Lakin bu digər yaş qrupuna daxil insanların dil öyrənə bilməyəcəyi mənasına gəlmir. Əgər biz öz ana dilimizi tam olaraq mənimsəyə bilmişiksə, deməli digər dilləri də mənimsəməmizdə əngəl yoxdur. Burada diqqət yetirməli olduğumuz nüans bizə uyğun olan, qavraya bilməmizə kömək olan metodu tapmaqdır.\nBəs, çox dil bilməyin mənfi tərəfləri varmı?\n- Maraqlı sualdır. Məncə, heç bir mənfi tərəfi yoxdur. İstisna olaraq qeyd edərdim ki, bəzən dostlarım mənə tərcümə proqramı olan “Google Translate” kimi yanaşırlar. Təbii ki, bu bir zarafatdır.\nSizcə, müxtəlif dilləri bilmək insana ən çox hansı istiqamətdə müsbət təsir edir?\n- Məncə, dil öyrənməyin ən müsbət tərəfi şəxsi inkişafımıza verdiyi töhfələrdir. Əvvəla, biz öz beynimizi, özümüzü tanımağa başlayırıq. Bizim üçün hansı metodlar yararlıdır, hansı metodlar işləmir, bunun fərqinə vararaq özümüzü tanımış oluruq. Bir digər müsbət tərəfindən danışmaq lazım gələrsə, deyərdim ki, dil öyrənmək hər nə qədər sadə olsa da, bir dili tam mənimsəməyimiz üçün intizamlı olmalıyıq. Yəni vaxtımızı düzgün bölərək hər gün çalışmalıyıq ki, qoyduğumuz məqsədə çata bilək. Bu faktor da bizi məsuliyyətli olmağa çağırır. Öz təcrübəmdən yola çıxaraq deyərdim ki, həyatımda etdiyi dəyişikliklər mənə qazandırdığı ən böyük keyfiyyətdir. Çünki dil öyrənməzdən öncə hazırkı həyatımı xəyal belə edə bilməzdim. İstər şəxsi, istərsə də iş həyatında qazandırdıqları ilə həyatımı yaxşı mənada 180 dərəcə dəyişməyimə səbəb oldu.\nBir çox dil bilmək fikirlərin ifadəsi zamanı qarışıqlıq yaradır? Əgər yaradırsa, bunun qarşısını necə almaq olar?\nƏgər dili orta səviyyədə mənimsəmişiksə, bəli. Lakin akademik səviyyədə mənimsəmişiksə, artıq bu mümkün olmur. Öz təcrübəmdən nümunə gətirmək istərdim. Mən hər gün davamlı olaraq bildiyim dillər üzərində 15 dəqiqəlik bölgülərlə məşq edirəm. Məsələn: 3 müxtəlif dil seçib ( alman, polyak, italyan ) hər birini 15 dəqiqə praktika edirəm. 45 dəqiqə aktiv praktikadan sonra 15 dəqiqə beynimə istirahət verib, bu dəfə dillərinin yerini dəyişərək ( italyan, alman, polyak ) praktikaya davam edirəm. Beləliklə, 1 saat yarım müddətində 3 dilin hər birini 30 dəqiqə praktika etmiş oluram. Bu da beynimə bir dildən digər dilə rahat keçməyim üçün fürsət yaradır. Müəyyən zamandan sonra bu vərdişə beynimiz öyrəşir və qarışıqlıq prosesi baş vermir.\nBir xarici dili tam mənimsəmək mümkündürmü?\n- Hər insan istənilən yaşda bir dili akademik səviyyədə mənimsəyə bilər. Yəni səlis və düzgün yaza, danışa bilər. Amma bir dilə tam bələd olmaq məncə, mümkün deyil. 27 yaşım var, lakin 27 ildir mən öz ana dilimə tam bələd olmamışam, hələ də öyrəndiyim yeni nələrsə var. Belə qənaətə gəlirəm ki, öyrənməyin sonu yoxdur, insan daima yeni məlumatlar əldə edir və özünü həmin dildə daha da təkmilləşdirir.\nYeni öyrənməyə başlayan insanların etdiyi ən böyük səhvlər nələrdir?\n- Dil öyrənərkən edilən ən böyük səhv, fikrimcə, dərsliklərdən əzbər şəkildə öyrənməkdir. Bir çox insanlar daima qrammatika üzərində çalışır, digər nüanslara yəni, oxumağa, danışmağa və dinləməyə fikir vermir, texniki fənlər kimi müəyyən düsturlar əsasında öyrənməyə çalışırlar. Biz əzbərləmək əvəzinə öyrənməyə çalışsaq, dili heç vaxt unutmarıq. Düşünürəm ki, müəyyən qaydaları dərslikdən mənimsədikdən sonra\nəzbərdən müəyyən qədər uzaq durmalı, praktik mərhələyə keçid almalıyıq. Beləliklə, sərbəst danışmamıza maneə törədən amillər aradan qalxmış olacaq.\nÖyrənmək üçün daha effektiv olan həmin dildə film izləməkdir, yoxsa mahnı dinləmək?\n- Bu, insandan insana dəyişə bilən faktor olduğu üçün dəqiq cavab vermək olmur. Ən effektiv yol həmin dildə oxumaq və dinləməkdir. Filmi də mahnı kimi dinləyə bilmə fürsətimiz var, lakin bir üstünlüyü onun vizual effektinin də olmasıdır. Buna görə də seçim şəxsə görə dəyişir.\nSonda, hər hansı bir xarici dilə hakim olmaq üçün oxucularımıza tövsiyələriniz nələr olardı?\n-Bir poliqlot olaraq tövsiyəm dilləri kitablardan əzbərləyərək yox, istifadə edərək öyrənməkdir. Tələbələrimdə və bəzi insanlarda etdiyim müşahidələrə görə deyə bilərəm ki, bir qisim dil öyrənənlər danışmaq üçün müəyyən mərhələni gözləyirlər. Əslində biz öyrənməyə başladığımız ilk gündən öz dil səviyyəmizə uyğun olaraq danışmağa cəhd göstərməliyik. Səhv etməkdən qorxmamaq lazımdır, səhv etmədən doğruya çatmaq mümkün olmur. Biz o səhvlərin elə ilkin mərhələdə fərqinə varsaq, bir daha həmin səhvi təkrarlamış olacağıq. İstənilən poliqlot, istedadlı insan bir dili sərbəst danışmaq üçün həmin mərhələyə çatanadək çox səhvlərə yol verir, o səhvlərdən çıxardığı nəticələrlə həmin mərhələyə çatmış olurlar. Dil öyrənən insanları maksimum dili istifadə etməyə, real həyatda tətbiq etməyə çağırıram.\nDİN avtomobilin damında bayraq çəkilməsinə münasibət bildirdi\nHicran Hüseynova: Heç kəs qanunu poza bilməz\nCeyhun Bayramovla Sergey Lavrov arasında telefon danışığı...\nGürcüstan prezidenti azərbaycanlı diplomatları ölkədəki...\nBakıda saxta əsginaslar hazırlayan şəxslər tutuldu\nPolşada koronavirusdan ölənlərin sayı 1 500 nəfərə çatır\nSabah Parisdə Fransa və İran nüvə razılaşmasını müzakirə...


Roma tətilləri – Blog Trips\nBlog TripsMəsləhətlərRoma tətilləri\nRomanın mərkəzi demək olar ki, tamamilə eramızdan əvvəl 8-ci əsrə aid olan bir tarixi abidədir. O, böyük Roma imperiyasından qalan mirasıdır. Təravətli portağalın, zeytunun və güllərin ətirləri ilə dolu olan bu “əbədi şəhər”, öz ecazkarlığı ilə hər turistin ürəyini fəth edəcək. Apennin yarımadasının ortasında yerləşən Romanın mövqeyi təkcə strateji baxımdan əlverişli deyil, həm də yerli əhaliyə gözəl bir iqlim və məhsuldar torpaq bəxş edir.\nBuna baxmayaraq, əgər Romanı ziyarət etməyi planlaşdırırsınızsa, tətilinizin həqiqətən unudulmaz edə biləcək bəzi detalları bilmək lazımdır.\nRomaya getməyin ən yaxşı vaxtı aprel, may və sentyabr aylarıdır. Bunun bir çox səbəbləri var. Birincisi, bu aylarda bir çox muzeyə giriş pulsuzdur. Xüsusilə aprel ayının sonlarında ənənəvi mədəniyyət həftəsi elan olunur. Bütün muzeylərə (Vatikan istisna olmaqla) giriş tamamilə pulsuz olur. İkincisi, bu aylar “mövsümarası” vaxtına düşən aylardır. Bu vaxt aralığında turistlərin sayı daha azdır, bu o deməkdir ki, muzeylərin qabağında növbələr daha qısa, otel və təyyarə biletlər daha ucuzdur. Üçüncü səbəb isə əlbəttə ki, “velvet mövsümü”-dür. Havanın tempeaturu istər günorta istər uzun axşam gəzintiləri üçün idealdır.\nƏlbəttə ki, Romada İtalyan mətbəxini sevərlər özlərini əsl cənnətdə hiss edəcəklər. Qonaqları sözün əsl mənasında hər addım başı çoxlu sayda restoranlar gözləyir. Burada sizə mütləq çox zərif, dəniz məhsullu rizottonu və ya ətirli otlarla hazırlanmış spagettini təqdim edəcəklər. Əgər siz luks bir restorana şam yeməyinə getmək və tenorların səsini dinləmək istəyirsinizsə, masanızı heç olmasa 1-2 həftə qabaq sifariş etməlisiniz. Məhs bu restoranlarda dünya şöhrətli italyan aşbazları öz məharətlərini göstərirlər. Onların yerləşdiyi məkanlar adətən turist yerlərində aralı olur. Unutmayın ki, günün istənilən vaxtında nahar edə bilməzsiniz. Yaxşı restoranlar saat dəqiqliyi ilə nahar vaxtı və bir də şam yeməyinə açılır.\nRomada sözsüz ki, piyada gəzmək daha yaxşıdır. Bu qədim şəhərdə, sanki hər bina öz möhtəşəmliyi ilə ondan qabaqkı binanı üstələməyə çalışır. Rahat ayaqqabılara üstünlük verməyi tövsiyə olunur, çünki demək olar ki, bütün küçələr böyük daşlarla döşənilib. Bir yerə getməyə qərara gəlsəniz o zaman avtobusdan istifadə edin. Gediş qiyməti 1.5 avrodur.\nBuraya gələn hər bir turist bilməlidir ki, antik dövrün yadigarı olan Roma, yeddi təpə üzərində dayanır. Onların hər birində çox qədim və mühüm Roma abidələri yerləşir. Çalışın hər birini ziyarət edin. Bunun üçün sizə ən azı 3 gün lazım olacaq. Ən əlverişli yolu isə turistik-gəzinti avtobusa bilet almaqdır. Bu avtobuslar sizi xüsusi marşrutla, bütün əsas yerləri gəzdirəcək. Marşrut boyu avtobusdan enərək istənilən abidə ilə yaxından tanış ola bilərsiniz. Panteonu, Roman Forumu, Kolizeyi ziyarət etməklə tamamilə başqa bir dünyaya baş vuracaqsız. Axşam isə Trevi fontanın yanında gəzmək, oraya dəmir pul ataraq bu təkrarolunmaz şəhərə yenidən qayıtmaq arzusunu tutmaq sizin səyyahətinizin unudulmaz anlarından birinə çevriləcək.


Neft Fondunun 'canı' dövlət büdcəsindən qurtarır?\n2021, 17 Aprel, şənbə, Bakı vaxtı 05:45\nGələn il Dövlət Neft Fondundan (DNF-dən) dövlət büdcəsinə nəzərdə tutulan transfert cari illə müqayisədə əhəmiyyətli dərəcədə azalacaq. Bunu maliyyə naziri Samir Şərifov deyib. Söhbət, təxminən, 1.5 milyard manatlıq azalmadan gedir. Nazir azalmanı dövlət başçısının tapşırıqlarının icrası kimi qiymətləndirib. DNF-dən büdcəyə 7 milyard 615 milyon manat köçürülməsi proqnozlaşdırılır.\nDövlət Neft Fondu yaradılarkən (1999-cu ildə), başlıca məqsəd belə ifadə edilmişdi: «Neft və qazın bərpa edilməyən təbii ehtiyat olduğunu nəzərə alaraq, onlardan əldə edilən gəlirin nəsillər arasında bərabər bölüşdürülməsi və gələcək nəsillər üçün ehtiyat vəsaitin toplanması».\nAncaq ötən illər göstərdi ki, DNF-yə gələn pullar hökumətin çəkuzantıya çevriləni layihələrinə və dövlət büdcəsinin doldurulmasına xərclənib. Ekspertlər «Büdcə neft pullarından asılı hala salınmasın!» – desələr də, hökumət onların bu xəbərdarlığını görməzdən gəldi və büdcəni DNF-nin transfertləri hesabına şişirtməyə davam etdi.\n2001-2015-ci illərdə bütövlükdə DNF xərclərinin 91 faizi dövlət büdcəsinə transfertlərdir. Bu köçürmələrin dövlət büdcəsi gəlirlərində payı 2003-cü ildə 8.2 faizdən 2011-2012-ci illərdə ən yüksək – 57.3 faizə yüksəlib. 2015-ci ildə bu rəqəm 46.4 faiz olub.\n2004 - 130 milyon\n«BU, MƏCBURİ ADDIMDIR»\nEkspertin fikrincə, DNF-dən dövlət büdcəsinə transfertlərlə bağlı ciddi hüquqi normanın - xarici təcrübədə «büdcə qaydası» adlandırılan hüquqi qaydanın qəbul edilməsinə ehtiyac var: «Yəni, dövlət büdcəsi ilə fond arasında münasibətlər və transfertin məbləği konkret normalarla tənzimlənməlidir».\nEkspert başqa bir məqama - DNF-dən birbaşa maliyyələşdirilən layihələrə də diqqət çəkir: «Növbəti ildə DNF-dən birbaşa maliyyələşdirilən layihələrə nə qədər vəsait ayrılacağı hələ açıqlanmayıb. Transfertin azaldılması bütövlükdə fondun xərclərinin azaldılmasını nəzərdə tutur, yoxsa birbaşa layihələrə vəsaitin artırılmasını? Bu məsələyə də aydınlıq gətirilməlidir».


Rusiya Gürcüstanda yayımlanan qurama reportajı paranoya adlandırır\n2021, 30 Noyabr, çərşənbə axşamı, Bakı vaxtı 01:47\nGürcüstanda prezidentin öldürülməsiylə və ölkənin işğal olunmasıyla bağlı saxta, qurama reportajı efirə verən İmedi Televiziyasının rəhbəri Giorgi Arveladze cammatın panikaya düşməsinə görə istefa verməyəcəyini deyib.\nÖzəl “İmedi” Televizyasının rəhbəri və prezident Saakaşvilinin də müttəfiqi olan Arveladze qurama reportajın yayımlanma şəklinə görə üzr istəyib, amma deyib ki, məqsədləri heç də camaat arasında panika yaymaq olmayıb.\nŞənbə günü nümayiş etdirilən həmin qurama reportajda Rus tanklarının Tbilisyə doğru hərəkət etdiyi, müxalifətin rusların dəstəyi ilə hakimiyyəti devirdiyi və prezident Saakaşvilinin öldürüldüyü iddia olunmuşdu. Reportaj 2008-ci ilin avqust ayındakı Rusiya işğalının təkrarlanması panikasının yaratamışdı.\nGürcüstan müxalifəti hakimiyyət böhranından diqqəti yayndırmaq üçün bu reportajın yayımlandığını iddia edir və kanalı məhkəməyə verməyə hazırlaşır.\nPrezident Saakaşvili isə reportajla panika yaratdığına görə kanalı tənqid edib, amma deyib ki, əslində orda göstərilənlər reallıqda baş verə biləcək ssenaridən fərqlənmir.\nSon olaraq Rusiya Xarici İşlər nazirliyi reportajla bağlı bəyanat yayıb. Bəyanatda bu cür qurama reportajın yayımlanmasının məsuliyyətsiz, mənəviyyatsız və siyasi paranoyanın məhsulu olan davranış olduğu bəyan olunub. Rusiya tərəfi Gürcüstan hakimiyyətinin bilvasitə bu reportajın efirə getməsində maraqlı olduğunu da əlavə edib.\nABŞ_ın Gürcüstandakı səfiri bu cür uydurma reporatjın nümayişini məsuliyyətsizlik adlandırıb.


Savaşdan dönən jurnalist: “Düşmənin “başının əzilməsini” görmək...”\naccess_time11/08/2020 16:03 folder_openCəmiyyət\n“Vətəndaşları sıxlıq olmayan çimərliklərə getməyi və qaydalara əməl etməyi tövsiyyə edirəm”\nÇimərliklərlə bağlı qadağanın götürülməsindən sonra çimərliklərə böyük axın müşahidə olunur. Xüsusilə də həftə sonları vəziyyət idarəolunmaz hal alıb. Qaydalara əsasən vətəndaşlar "cimerlik.az" portalı vasitəsilə hansı çimərliyin boş olduğunu öyrənə bilərlər. Lakin bir çox vətəndaş portala baxır və özlərinin əvvəlcədən müəyyənləşdirdiyi çimərliklərə üz tutur. Bu isə sıxlığa səbəb olur və virusun yayılma risqini artırır.\nKarantin qaydalarına əməl etməklə dəniz kənarında dincəlmək, günəş şüası insan üçün nə qədər çox xeyirli olsa da, pandemiyanın tələblərinə əməl edilmədikdə bu hal təhlükəli vəziyyət yaradır. Mütəxəssislər də hesab edir ki, çimərliklərdə müşahidə edilən sıxlıq koronavirusla mübarizədə əldə olunan müsbət nəticənin itirilməsinə təkan verə bilər.\nİnfeksionist Süleyman Kamilovun sözlərinə görə, çimərliklərdə müşahidə olunan sıxlıq yoluxmanı yenidən artıra bilər. Məhz bu təhlükəni nəzərə alaraq, insanların sıx toplaşdığı çimərliklərə getməməyi məsləhət görən həkim hesab edir ki, çimərliyə gedənlərin böyük əksəriyyəti sahildə maska taxmadığı üçün yaxın məsafədən virus keçə bilər:\n"Ona görə də, hər kəs öz sağlamlığının qeydinə qalmalı və fərdi olaraq şəxsi izolyasiya qaydalarına əməl etməlidir. Bu qaydalara əməl etməyin könüllülük prinsipinə söykənmədiyini vurğulayan həkim bildirib ki, bizim kiçik bir səhlənkarlığımız bu virusa yoluxma sayını yenidən artıra bilər.\nVətəndaşları sıxlıq olmayan çimərliklərə getməyi və qaydalara əməl etməyi tövsiyyə edirəm.\nBu baxımdan indiki mərhələdə pandemiya dövrünün şərtlərinə uyğun davranıb, əhalinin və özümüzün sağlamlığı üçün daha ehtiyyatlı olmalı və vətəndaş məsuliyyəti nümayiş etdirməliyik".